title: Jarmo Littunen

text: Jarmo Matti Littunen (s. 26. kesäkuuta 1956 Helsinki) on suomalainen juristi. Hän on ollut oikeusneuvos ja Suomen korkeimman oikeuden jäsen 1. elokuuta 2012 alkaen. Littunen valmistui oikeustieteen kandidaatiksi 1980. Hän työskenteli Helsingin käräjäoikeuden käräjätuomarina vuosina 2000–2001.


title: Huone kaupungissa

text: Huone kaupungissa ("Une Chambre en ville") on ranskalainen musikaalielokuva vuodelta 1982. Se on ohjannut ja käsikirjoittanut Jacques Demy. Se on musikaali, jonka jokainen vuorosana lauletaan samaan tyyliin kuin Demyn 1960-luvun elokuvissa "Cherbourgin sateenvarjot" ja "Rochefortin tytöt". Elokuva voitti Prix Mélièsin ja se nimettiin ehdolle yhdeksään César-palkintoon. Musiikin sävelsi Michel Colombier.


title: Huone kaupungissa

text: Elokuva tapahtuu Nantesin satamakaupungissa vuonna 1955, suuren lakon aikana. Nuori satamatyöläinen, lakkolainen François Guilbaud vuokraa huoneen leskeksi jääneeltä, yläluokkaan kuuluvalta rouva Langloisilta. Françoisin tyttöystävä Violette Pelletier asuu äitinsä kanssa ja haluaa mennä naimisiin. François ei ole tästä innostunut, osittain siksi että hänellä ei ole rahaa eikä asuinpaikkaa.


title: Huone kaupungissa

text: François tapaa kadulla kauniin, pelkkään turkikseen pukeutuneen naisen. Nainen on Édith Leroyer, joka elää onnettomassa avioliitossa televisioliikkeen omistajan kanssa ja työskentelee sivutoimisesti prostituoituna. Heidän välilleen syntyy suhde. Tapahtumat saavat pian traagisia ja melodramaattisia käänteitä.


title: Microsoft Lumia 650

text: Microsoft Lumia 650 on Microsoft Mobilen helmikuussa 2016 julkaisema älypuhelin. Puhelimessa on viiden tuuman näyttö ja se on saatavilla valkoisena, sekä mustana.


title: Tuomo Antila

text: Tuomo Antila (s. 7. huhtikuuta 1968) on suomalainen juristi. Hän on ollut oikeusneuvos ja Suomen korkeimman oikeuden jäsen 1. syyskuuta 2015 alkaen. Antila valmistui oikeustieteen kandidaatiksi 1991 ja lisensiaatiksi 1998.


title: Microsoft Lumia 950

text: Microsoft Lumia 950 on Microsoft Mobilen lokakuussa 2015 julkaisema älypuhelin. Puhelimessa on 5,2 tuuman näyttö ja se on saatavilla valkoisena, sekä mustana.


title: Microsoft Lumia 950 XL

text: Microsoft Lumia 950 XL on Microsoft Mobilen lokakuussa 2015 julkaisema älypuhelin. Puhelimessa on 5,7 tuuman näyttö ja se on saatavilla valkoisena, sekä mustana.


title: Paul Smart

text: Paul Smart (s. 23. huhtikuuta 1943 Eynsford, Kent) on brittiläinen uransa lopettanut ratamoottoripyöräilijä. Hänen suurin saavutus oli Imola 200 voitto vuonna 1972 Ducatilla. Smart oli parhaimmillaan viides 350-kuutioisten sarjassa kaudella 1971.


title: Paul Smart

text: Smart aloitti kilpa-ajamisen 1965 Britanniassa eri lyhytkilpailuissa. Seuraavana vuonna hän kilpaili 125-kuutioisissa John Buttonin kanssa samalla pyörällä säästäen samalla rahaa ostaakseen 250-kuutioisen Cottonin. Hän saavutti Cottonilla 250-kuutioisten mestaruuden klubi tasolla. Smart voitti myös Mallory Parkissa Stars of Tomorrow tapahtumassa 250-kuutioisten kilpailun heinäkuussa 1966 Greeves pyörällä.


title: Paul Smart

text: Kaudella 1968 Smart pääsi kilpailemaan Yamahalla 250-kuutioisten sarjassa yhden kilpailun Mansaaren kilpailussa, jossa hän joutui keskeyttämään.


title: Paul Smart

text: Kaudeksi 1969 Smart siirtyi 500-kuutioisten sarjaan Seeley pyörällä. Hän ajoi kolme kilpailua kauden aikana, mutta joutui keskeyttämään jokaisessa.


title: Paul Smart

text: Kaudella 1970 Smart saavutti parempaa menestystä. Hän palasi takaisin Yamahalle, jolla Smart ajoi 250- ja 350-kuutioisissa. Hän saavutti 250-kuutioisissa kolmannen sijan Suomen ja Ulsterin kilpailuissa. Loppupisteissä Smart sijoittui kolmanneksitoista. 350-kuutioisissa hän kilpaili Maansaaren kilpailussa, jossa ajoi kolmanneksi ja oli kauden loppupisteissä seitsemästoista. Smart kilpaili myös 500-kuutioisissa Seeley pyörällä, mutta heikommalla menestyksellä. Hän ajoi neljä kilpailua, joista keskeytti kolmesti. Maaliin hän ajoi Hollannissa, jossa Smart sijoittui viidenneksi.


title: Paul Smart

text: Kaudella 1971 Smart kilpaili Yamahalla 250- ja 350-kuutioisissa. 250-kuutioisissa hän ajoi kaksi kilpailua. Belgiassa Smart ajoi viidenneksi ja Ruotsissa hän ajoi toiseksi jääden noin 33 sekuntia kilpailun voittaneesta Rodney Gould'sta. Smart oli loppupisteissä yhdestoista. 350-kuutioisissa hän saavutti uransa parhaimman kauden. Smart ajoi kolme kilpailua, joista Saksassa hän ajoi kolmanneksi. Itä-Saksassa ja Ruotsissa Smart ajoi toiseksi jääden molemmilla kerroilla kilpailun voittaneen Giacomo Agostinin taakse. Loppupisteissä Smart oli viides.


title: Paul Smart

text: Kaudella 1972 Smartista tuli yksi Ducatin tunnetuimmista kuljettajista voitettuaan Imola 200 kilpailun uudella Ducati 750 Imola Desmo pyörällä. 23. huhtikuuta ajettu kilpailu oli ensimmäinen, joka luotiin kilpailemaan Daytona 200 vastaan. Smart ajoi yhdysvalloissa Hansenin Kawasakilla pienellä palkalla, kunnes sai puhelun vaimoltaan tarjouksesta ajaa Ducatilla Imolassa. Ducati tarjoi Smartille lentoliput ja 500 punnan palkkion tuloksesta huolimatta. Smart ajoi samalla kaudella Ducatilla yhden kilpailun 500-kuutioisissa. Hän sijoittui Italian kilpailussa neljänneksi.


title: Paul Smart

text: Smart ajoi vielä kaudella 1974 500-kuutioisissa Suzukilla, mutta ilman menestystä. Kuudesta ajamistaan kilpailuista hän keskeytti kaikki.


title: Paul Smart

text: Smart päätti kilpauransa vuonna 1978.


title: Intiansarvinokka

text: Intiansarvinokka ("Anthracoceros albirostris") on sarvinokkien heimoon kuuluva lintu. Sitä tavataan Etelä-Aasian pohjoisosissa, Etelä-Kiinassa, Kaakkois-Aasiassa ja Länsi-Indonesiassa seuraavissa maissa: Bangladesh, Bhutan, Brunei, Kambodža, Kiina, Intia, Indonesia, Laos, Malesia, Myanmar, Nepal, Singapore, Thaimaa ja Vietnam.


title: Intiansarvinokka

text: Lajin kannan suuruutta ei ole määritetty, mutta kannan on ilmoitettu olevan suurin sarvinokista. Kanta on vakaa, koska se ei ole pienenemässä eikä sillä ei tiedetä olevan mitään merkittäviä uhkia.


title: Intiansarvinokka

text: Viime aikoina on kuitenkin myös havaittu, että se olisi hävinnyt Etelä-Kiinasta. Malakan niemimaalla se saattaa olla uhattuna poikaskaupan ja metsänhakkuiden vuoksi. Lajia pidetään kuitenkin sarvinokista sopeutuvimpana elinympäristönsä suhteen, sillä se on levinnyt hyvin laajalle, on pienikokoinen ja elää monenlaisissa ympäristöissä.


title: Intiansarvinokka

text: Sen elinpiiriä ovat kuivat ja kosteat metsät, savannit ja viljellyt maat.


title: Ducati: 90th Anniversary

text: Ducati: 90th Anniversary on Milestonen kehittämä vuonna 2016 julkaistu ratamoottoripyöräaiheinen ajopeli. Peli on julkaistu digitaalisena latauksena PlayStation 4:lle, Xbox Onelle ja Microsoft Windowsille. Italiassa peliä myytiin myös kopiona GameStopissa.


title: Ducati: 90th Anniversary

text: Ducati on spin-off Milestonen "Ride" moottoripyöräpelistä. Se keskittyy täysin Ducatin moottoripyörä historiaan. Yhtiö perustettiin 1926 ja sen ensimmäiset kilpapyörät nousivat menestykseen 1950-luvulla. Peli sisältää 39 moottoripyörää Ducatin historiasta aina 1950-luvulta 2010-luvulle saakka. Ratoja on viisi erilaista maantiekilpailua ja kahdeksan ratakilpailua, kuten Imola, Potrero de Los Funes, Alméria, Road America, Magny-Cours, Donington Park ja Sugo.


title: Ducati: 90th Anniversary

text: Pelissä on kolme erilaista pelitilaa, Historic Tour, Quick Mode ja Online. Historic Tourissa keskitytään eri vuosikymmenten moottoripyöriin ja ne ovat jaettu seitsemään eri luokkaan 1950-, 1970-, 1980-, 1990-, 2000-vuosikymmeneen ja 2010-lukuun, sekä The Final Victories. Viimeinen luokka keskittyy pelkästään Superbike ja MotoGP pyörillä ajettaviin tehtäviin. Jokaisella vuosikymmenellä on erilaisia tehtäviä, jotka vaihtelevat vuosikymmenestä riippuen. Tehtäviin kuuluu yksittäiskilpailuja, kolmesta kilpailusta koostuva mestaruukilpailut, aikaraja tehtäviä ja tietyn määrän ohituksia suoritettavia kilpailuja.


title: Ducati: 90th Anniversary

text: Quick Mode sisältää yksittäisen kilpailun ja aika vastaan ajettavan tilan, jossa voi kilpailla muita pelaajia vastaan aikaparemmuudesta.


title: Ducati: 90th Anniversary

text: Onlinessa on mahdollista kilpailla muita pelaajia vastaan ja luoda oma pelitila, johon voi määrittää muun muassa minkä luokan moottoripyörillä ajetaan kilpaa.


title: Ducati: 90th Anniversary

text: Pelissä on muutamia moottoripyöriä Ducatin menestyneitten kilpa-ajajien vuosilta.


title: Iman Meskini

text: Iman Meskini (s. 3. maaliskuuta 1997 Oslo, Norja) on norjalainen näyttelijä. Hänet tunnetaan parhaiten nuorisodraamasarjasta "Skam", missä hän näytteli Sana Bakkoushia, joka oli päähenkilönä sarjan 4. tuotantokaudella. Hän opiskelee Oslon yliopistossa arabiaa ja Lähi-Idän tutkimusta. Meskinin isä on kotoisin Tunisiasta ja äiti Norjasta.


title: John F. Kennedy Juniorin lento-onnettomuus

text: John F. Kennedy Jr:n lento-onnettomuus tapahtui 16. heinäkuuta 1999 kello 21.41. John F. Kennedy Jr:n ollessa matkalla viikonlopuksi Martha’s Vineyardiin vaimonsa Carolynin sekä Carolynin sisaren Laurenin kanssa. Kone katosi tutkasta kello 21.40. Kone putosi Atlantin valtamereen, ja kaikki kolme koneessa ollutta kuolivat.


text: Lento lähti noin kaksi tuntia myöhässä Kennedyn odottaessa vaimoaan kaupungin ruuhkasta. Kone nousi lopulta ilmaan kello 20.38, noin 24 minuuttia auringonlaskun jälkeen, ja koneen oli tarkoitus laskeutua kymmenen aikoihin Martha's Vineyardin lentokentälle.


text: Kun kello läheni 22:ta illalla, Martha's Vineyardin lentoasema ei ole kuullut mitään Kennedyn koneesta. Koneen oli kuitenkin nähty lentävän omituista lentoreittiä. Kello 21.38 Kennedyn kone oli noin 630 metrin korkeudessa. Kello 21.39 sen nähtiin nousevan noin 660 metriin. Kello 21.40.40 sen nähtiin lentävän vain 330 metrissä 25,7 kilometrin päässä lentokentältä. Kone lensi tuolloin poispäin Martha's Vineyardista, ja se oli viimeinen tutkahavainto, joka koneesta saatiin.


text: Kennedy viritti radiota taajuudelle 127,25, ja yritti saada sieltä säätietoja. Samalla hän aloitti käännöksen oikealle, mutta silloin nopeus vain kasvoi. Kone kääntyi NTSB:n mukaan 125 astetta oikealle, mutta samalla 30 astetta alaspäin. Kone putosi nokka edellä ylösalaisin Atlantin valtamereen.


text: Kennedy ei ollut käynyt mittarilentokurssiaan loppuun. Ulkona oli pilvistä, ja Kennedy lensi visuaalisesti. Hän ei katsonut ulos virittäessään radiota. Samaan aikaan kone kallistui. Kennedy viritti radion taajuudelle 127,25, mutta ilmeni, että taajuudella ei kerrottu Martha's Vineyardin säätietoja, ja oikea taajuus olisi ollut 126,25.


text: Onnettomuuden syyksi julistettiin hallinnan menetys tilantajun menetyksen johdosta.


title: Dino Crisis (pelisarja)

text: Dino Crisis on Capcomin julkaisema videopelisarja. Sarjan on suunnitellut Shinji Mikami.


title: Elis Furuhjelm

text: Elis Furuhjelm (5. toukokuuta 1850 Helsinki – 16. heinäkuuta 1910 Helsinki) oli suomalainen senaatin protokollasihteeri ja valtiopäivämies.


title: Elis Furuhjelm

text: Furuhjelmin vanhemmat olivat senaattori, Viipurin hovioikeuden presidentti Harald Viktor Wilhelm Furuhjelm ja Eva Matilda Aglaê von Kothen. Hän pääsi ylioppilaaksi Helsingin yksityislyseosta 1866 ja valmistui Helsingin yliopistosta filosofian kandidaatiksi 1871, filosofian maisteriksi 1873 sekä molempien oikeuksien kandidaatiksi 1877. Furuhjelm sai varatuomarin arvon 1883.


title: Elis Furuhjelm

text: Furuhjelm oli vt. varalääninkamreerina Oulussa 1879–1885 ja sihteerinä teollisuushallituksessa 1885–1890. Sen jälkeen hän oli senaatin kauppa- ja teollisuustoimituskunnan protokollasihteerinä 1890–1906 ja hän oli poliittisista syistä virasta erotettuna 1903–1905 osallistuttuaan sortovuosien passiiviseen vastarintaan. Furuhjelm oli myös vuodesta 1877 alkaen säätyvaltiopäiville aatelissäädyn edustajana.


title: Elis Furuhjelm

text: Elis Furuhjelm oli naimisissa vuodesta 1877 Selma Gabriela Antellin kanssa. Heidän poikiaan olivat tähtitieteilijä, professori, kansanedustaja ja ministeri Ragnar Furuhjelm sekä säveltäjä, musiikkikirjailija Erik Furuhjelm.


title: Eurypygimorphae

text: Eurypgimorphae on kladiin Ardeae kuuluva lintujen ryhmä. Eurypgimorphae sisältää lahkot Eurypygiformes (kagut ja aurinkokurjet) sekä Phaethontiformes (tropiikkilinnut) jotka vaikuttavat olevan toistensa sisarryhmät. Eurypgimorphaen puolestaan uskotaan olevan Aequornithesin sisarryhmä.


title: Aurinkokurkilinnut

text: Aurinkokurkilinnut (Eurypgiformes) on lintujen lahko kladissa Eurypygimorphae. Eurypygiformes sisältää kaksi heimoa; Rhynochetidae (kagut) ja Eurypygidae (aurinkokurjet). Molemmat heimot koostuvat yhdestä suvusta ja lajista: suku "Rhynochetos" lajista kagu ("Rhynochetos jubatus") ja suku "Eurypyga" lajista aurinkokurki ("Eurypyga helias").


title: Ardeae

text: Ardeae on äskettäin kuvattu kiistanalainen lintujen kladi. Ardeae sisältää ryhmät Eurypygimorphae (joka puolestaan sisältää lahkot Eurypygiformes ja Phaethontiformes) sekä Aequornithes (sisältää lahkot Gaviiformes, Sphenisciformes, Procellariiformes, Ciconiiformes, Suliformes ja Pelecaniformes). Kladi vaikuttaisi olevan Telluravesin, erään toisen äskettäin kuvatun kladin, sisarryhmä.


title: Tapio Nevalainen

text: Tapio Nevalainen (s. 1946) on suomalainen Kajaanissa asuva elokuvateatterin omistaja ja yksi Kajaanin elokuvakerhotoiminnan pioneereista. Hänen omistamansa Kino Sisu oli pitkään ainoa Kajaanissa toiminut elokuvateatteri ja teatterissa panostettiin laadukkaiden elokuvien esittämiseen. Kino Sisu lopetti toimintansa kesällä 2003 sen jälkeen kun Nevalainen oli hävinnyt joulukuussa 2001 tarjouskilpailun Kajaanin uuden elokuvakeskuksen elokuvateatterin pitämisestä helsinkiläiselle Marko Röhrin ja Ilkka Y. L. Matilan yritykselle.


title: Tapio Nevalainen

text: Nevalainen aloitti elokuva-alalla jo 1961 elokuvateatterin juoksupoikana kun Kajaanissa vielä toimi useita elokuvateattereita. Nevalainen on toiminut myös vuonna 1972 perustetun Kajaanin elokuvakerhon sihteerinä ja kuului kerhon perustajiin. Hän oli jo syksyllä 1960 mukana perustamassa "Kajaanin Teinien Elokuvakerho KaTe-Kinoa", tähän kerhoon kuuluivat muun muassa elokuvakriitikko Mikael Fränti, Suomen Elokuva-arkiston tutkija Sakari Toiviainen, elokuvaohjaaja Tapio Suominen ja dokumenttielokuvia ohjannut Marjatta Koivulehto. Nevalainen kirjoitti artikkeleita myös 1969–1970 Kajaanissa ilmestyneeseen Hihapuukko-underground-lehteen.


title: Tapio Nevalainen

text: Nevalaiselle myönnettiin Sodankylä-palkinto vuonna 2001, perusteluissa mainittiin että hän oli tuonut idealismin tavanomaiseen elokuvatoimintaan. Marraskuussa 2003 hän sai Saarijärven elokuvaviikon Matti Pellonpää -palkinnon ansiokkaasta toiminnastaan elokuvaharrastuksen kehittäjänä. Hän on saanut myös Kajaanin kaupungin kulttuuripalkinnon vuonna 1993.


title: Suliformes

text: Suliformes on uusi lintujen lahko, joka sisältää taksonomisesti kiisteltyyn pelikaanilintuihin (Pelecaniformes) aiemmin luettuja heimoja.


title: Suliformes

text: Perinteisesti pelikaanilintuihin luettiin pelikaanit (Pelecanidae), käärmekaulat (Anhingidae), fregattilinnut (Fregatidae), tropiikkilinnut (Phaethontidae), suulat (Sulidae) ja merimetsot (Phalacrocoracidae). Viimeaikaiset tukimukset ovat osoittaneet että monet ryhmän piirteet, joita perinteisesti käytetään lahkon määrittelemiseen, ovat konvergentin evoluution tulosta, ja että ryhmä on parafyleettinen.. Kuvatakseen paremmin näiden lintujen sukulaissuhteita, Clements "et al." siirsivät vuoden 2010 uudistetussa maailman lintujen taksonomisessa listassa heimot fregattilinnut (Fregatidae), suulat (Sulidae), käärmekaulat (Anhingidae) ja merimetsot (Phalacrocoracidae) pelikaanilinnuista uuteen lahkoon Suliformes.


title: Suliformes

text: Vasarapäähaikaran asema luokittelussa on ollut epävarma, ja se on tavallisesti sijotettu omaan heimoonsa, mutta AOU lukee sen pelikaanien heimoon. HBW Alive sijoittaa sen kuitenkin omaan heimoonsa, mitä kladogrammi alla myös kuvastaa.


title: Walrus-luokka

text: Walrus-luokka on Alankomaiden kuninkaallisen laivaston neljän aluksen muodostama sukellusveneluokka.


title: Walrus-luokka

text: Alukset suunniteltiin korvaamaan käytöstä poistuva Dolfijn-luokka. Ydinkäyttöisyys oli aluksi tutkinnankohteena, mutta se hylättiin taloudellisin ja teknisin perustein. Britannian kuninkaalliseen laivastoon otettiin yhteyttä yhteishankkeen perustamiseksi, mutta yritys epäonnistui huolimatta lähes samankaltaisista vaatimuksista. Alankomaat päätyi lopulta parannellun Zwaardvis-luokan hankintaan.


title: Walrus-luokka

text: Kahdella luokalla on siten samat mitat ja sisätilat. Tärkein ulkoinen ero on X:n muotoisen perän ohjauspintojen käyttöönotto, mitä oli testattu "USS Albatrosilla" vuonna 1961 ja mikä oli myöhemmin otettu käyttöön Ruotsin merivoimien sukellusveneissä. Perä oli selkeä parannus matalissa vesissä tapahtuvaan ohjaamiseen ja tietokoneohjaus mahdollisti tarkat suunnanmuutokset kaikissa syvyyksissä ja nopeuksilla.


title: Walrus-luokka

text: Zwaardvis-luokan dieselmoottorit toimittanut Werkspoor oli poistanut valikoimistaan kyseisen dieselmoottorin, mutta vastaavat SEMT Pielstickin dieselmoottorit oli asennettu Kortenaer-luokan fregatteihin generaattoreiksi. Kahteen viimeiseen luokan alukseen asennettiin Brons-Werkspoorin dieselmoottorit. Kaikki sähköjärjestelmän osat mukaan lukien sähkömoottori tuotettiin Alankomaissa. Miehistönmäärää saatiin laskettua viidellätoista yhdistämällä komentotilat. siihen sisällytettiin konehuoneenvalvomo, valvontakeskus ja taistelunjohtokeskus, jossa oli SEWACO-VIII taktinen tietojärjestelmä kaksine tietokoneineen ja seitsemän GUPSY monitoiminäyttöpäätettä.


title: Walrus-luokka

text: Torpedoputkista voidaan ampua sekä torpedoja että sub-Harpoon merimaaliohjuksia. Thomson-CSF:n valmistama keskialueen hyökkäyskaikuluotaimessa on passiivitoiminto sekä laajakaistainen aktiivitoiminta. Lisäksi aluksella on brittiläinen tyypin 2026 hinattava kaikuluotain. Alukset on myös varustettu Sperryn Mk 29 paikannusjärjestelmällä ja satelliittinavigoinnilla.


title: Someilmiö

text: Someilmiö on sosiaalisessa mediassa paljon innostusta herättävä ilmiö, esim. ajankohtainen tapahtuma, asia tai Youtube-esiintyjä. Someilmiö-sana poimittiin Kotimaisten kielten keskuksen sanatietokantaan vuonna 2015.


title: Someilmiö

text: Vuonna 2015 poliisi osallistui sosiaalisessa mediassa harmaan talouden kampanjaan, josta syntyi kriittinen vastakampanja #pizzagate.


title: Someilmiö

text: Vuonna 2016 julkaistu Raivokas Risujemmaaja -video risumiehestä nousi someilmiöksi, mutta herätti myös keskustelua yksityiselämää loukkaavasta tiedon levittämisestä. Videon kuvaaja tuomittiin tapauksesta sakkoihin.


title: Someilmiö

text: Mediatalo Aller on järjestänyt Some Awards -tapahtumia, jossa Suomen vaikuttavimmat ja onnistuneimmat sosiaalisen median ilmiöt on palkittu.


title: Marjatta Koivulehto

text: Marjatta Koivulehto, sukunimi aik. "Niiranen" on suomalainen elokuvaäänittäjä, -leikkaaja ja ohjaaja.


title: Marjatta Koivulehto

text: Kainuusta kotoisin oleva Koivulehto valmistui taiteen maisteriksi Taideteollisen korkeakoulun elokuva- ja tv-työn linjalta ja toimi sitten 1970-luvun lopulta lähtien leikkaajana ja äänittäjänä useissa eri elokuvissa (Iso Vaalee, Jon, Mona ja palavan rakkauden aika, No Comments, Sukupolvien muisti-sarja, Unto M.). Koivulehto on käsikirjoittanut, ohjannut, tuottanut ja leikannut vuonna 1988 valmistuneen pitkän dokumenttielokuvan Latvoilta jokisuulle joka kertoo puun matkasta ja irtouitosta Kemijoen vesistössä Kitisen ja Ounasjoen varrella Pohjois-Suomessa. Elokuvan pohjana oli Koivulehdon keväällä 1983 tekemä haastattelu- ja valokuvausmatka.


title: Azerbaidžanin Grand Prix

text: Azerbaidžanin Grand Prix (, ) on Azerbaidžanissa järjestettävä Formula 1 -sarjan osakilpailu.


title: Azerbaidžanin Grand Prix

text: Azerbaidžanin Grand Prix järjestettiin ensimmäisen kerran vuonna 2017. Kilpailu ajetaan kuusi kilometriä pitkällä Bakun katuradalla. Bakun katuradalla ajettiin jo kaudella 2016, mutta tuolloin kilpailu ajettiin nimellä Euroopan Grand Prix.


title: Sony Xperia XZ

text: Sony Xperia XZ on Sonyn valmistama älypuhelin. Se esiteltiin 1. syyskuuta 2016 IFA-messuilla.


title: Sony Xperia XZ

text: Sony Xperia XZ on muotoilultaan Xperia Z -mallistoa terävämpi. Xperia XZ:ssä on 5,2 tuuman IPS LCD -näyttö, jonka tarkkuus on 1 920×1 080 pikseliä. Xperia XZ:n järjestelmäpiiri on Qualcomm Snapdragon 820, joka oli yleinen vuoden 2016 lippulaivamalleissa. Puhelimessa on kolme gigatavua keskusmuistia ja 32 gigatavua massamuistia. Xperia XZ:n takakameran resoluutio on 23 megapikseliä ja takakameran 13. Puhelin on IP68-luokituksen mukaisesti vesi- ja pölytiivis. Siinä on USB Type-C -liitäntä ja sormenjälkitunnistin.


title: Sony Xperia XZ

text: Sony Xperia XZ sai hyvän vastaanoton. Mobiili.fin arvostelija Janne Laakso kuvaili Xperia XZ:aa materiaalin ja rakenteen takia ”todelliseksi huippumalliksi”. Digitodayn arvostelija Perttu Pitkänen piti Xperia XZ:aa kelpo puhelimena, mutta pettyi puhelimessa Sonyn paljon mainostamaan kameraan. Taskumuron arvostelija Pekko Lainiala kehui muun muassa Xperia XZ:n ulkonäköä, tukevaa rakennetta ja nopeaa sormenjälkitunnistinta. Hän piti Xperia XZ:n akkukestoa kilpailijoita heikompana.


title: Janne Mustonen (kansanedustaja)

text: Johannes (Janne) Mustonen (5. toukokuuta 1901 Paltamo – 11. toukokuuta 1964 Kajaani) oli suomalainen metsätyömies, piirisihteeri ja Suomen kansan demokraattisen liiton kansanedustaja.


title: Janne Mustonen (kansanedustaja)

text: Mustosen vanhemmat olivat torppari Adolf Mustonen ja Eva Stiina Kovalainen. Hän kävi kansakoulun ja myöhemmin Sirola-opiston kurssin. Mustonen lähti 15-vuotiaana Kajaaniin elantoaan hankkimaan ja oli vuoteen 1945 saakka metsätyömehenä. Mustosesta tuli vuonna 1924 maanalaisen Suomen kommunistisen puolueen jäsen ja Kajaanin kaupunginvaltuustoon hänet valittiin 1925, valtuustokausi päättyi kuitenkin jo seuraavana vuonna kun Mustonen sai 8 vuoden vankeustuomion. Sotien jälkeen Mustonen oli sitten Suomen kommunistisen puolueen Kainuun piirijärjestön piirisihteerinä. SKP:n maanalaiseen toimintaan Kainuun organisaattorina osallistunut Mustonen oli vankilassa poliittisista syistä vuosina 1926–1932 ja jatkosodan aikana 1941–1943 jolloin hän oli Koveron keskitysleirissä.


title: Janne Mustonen (kansanedustaja)

text: Mustonen oli kansanedustajana 1945–1962 ja 1963–1964 edusten Oulun läänin vaalipiiriä. Hän tuli toiselle kaudelleen eduskuntaan 20. joulukuuta 1963 SKDL:n Yrjö Murron tilalle mutta kuoli kesken edustajakautensa jolloin hänen paikalleen tuli SKDL:n Paavo Lagerroos. Mustonen oli presidentin valitsijamiehenä vuosien 1950, 1956 ja 1962 presidentinvaaleissa ja toimi Kajaanin kaupunginvaltuuston varapuheenjohtajana. Mustonen oli Suomen kansan demokraattisen liiton Kainuun piirin puheenjohtajana ja kuului Suomen kommunistisen puolueen Kainuun piiritoimikuntaan sekä oli 1951–1964 jäsenenä Otanmäki Oy:n hallintoneuvostossa.


title: Janne Mustonen (kansanedustaja)

text: Janne Mustonen oli naimisissa vuodesta 1938 Anna Maria Leinosen kanssa.


title: Uimahuone

text: Uimahuone (tai "kylpyhuone", ) oli rantaveden päälle rakennettu tai ponttonien varassa kelluva pieni rakennus, jonka suojissa saattoi kesäisin riisuutua ja kylpeä luonnonvedessä muiden näkemättä. Kylpemistä varten uimahuoneessa voi olla laudoista rakennettu sumppu eli ”basengi”, pieni uima-allas, jonne laskeudutaan puisia uimatikkaita tai -portaita pitkin. Uimasumppu pysyi pohjassa esimerkiksi kivien painamana ja nostettiin talveksi ylös vedestä uimahuoneen sisätilaan. Uimasumpun sijasta uimahuoneen yhteydessä saattoi olla lauta-aidoin avovedestä rajattu ”uima-aitaus” portaineen ja luonnonpohjineen. Suomessakaan uimahuoneen yhteydessä ei juuri koskaan ollut saunaa, mutta uimahuone oli usein varustettu kylpyammeella sekä muuripadalla ammeen kylpyveden lämmittämiseksi.


title: Uimahuone

text: Uimahuoneet olivat yleisiä Pohjoismaissa 1800-luvun puolivälistä 1910-luvulle herrasväen rantahuviloiden laiturien yhteydessä. Uimasumppu oli luonnonvettä turvallisempi uintipaikka lapsille ja muille uimataidottomille, joita oli valtaosa aikuisistakin. Uimahuone oli myös katseilta suojaava kylpypaikka naisille.


title: Uimahuone

text: Uimahuoneet olivat usein hyvin koristeellisia ja noudattivat huvilan arkkitehtuuria. Uimahuoneita rakensivat puusepät, ja jotkin puusepänverstaat, kuten turkulaiset Turun Puuteollisuus ja Bomanin kalustetehdas, suunnittelivat ja toimittivat valmisrakenteisia uimahuoneita ja paviljonkeja.


title: Uimahuone

text: 1920-luvulla ulkoilmaelämän suosio kasvoi ja uimahuoneiden kylpysumpuista luovuttiin niin, että uimahuoneet pienenivät lähinnä laiturin päässä sijaitseviksi "uimakopeiksi" eli pukuhuoneiksi vaatteiden vaihtamista varten ennen meressä tai järvessä taivasalla uimista.


title: Uimahuone

text: Huviloiden lisäksi uimahuoneita oli veden äärellä sijainneiden parantoloiden, kylpylöiden ja muiden laitosten rantalaitureilla. Myös kaupunkien rantojen yleisissä uimalaitoksissa saattoi ulkoaltaiden, hyppytornien ja pukuhuoneiden lisäksi olla uimasumpuilla varustettuja uimahuoneita. Ainakin Ruotsissa oli rannoilla yleisiä suuria uimahuoneita, kuten Tukholman Södermalmin vuonna 1930 avattu ja elokuussa 2016 toistaiseksi suljettu, betoniponttonien varassa kelluva Liljeholmsbadet lämmitettyine merivesialtaineen ja saunoineen.


title: Uimahuone

text: Tove Janssonin Muumi-tarinoissa esiintyy muumien uimahuone, jota muumit käyttävät kesäisin ja jossa Tuu-tikki asuu talvisin. Tämän uimahuoneen voi nähdä myös Naantalin Muumimaailmassa.


title: Someraivo

text: Someraivo on sosiaalisessa mediassa leviävä raivokas viestintä, joka voi kohdistua esim. yksityishenkilöihin, poliitikkoihin tai viranomaispäätöksiin. Someraivo-sana poimittiin Kotimaisten kielten keskuksen sanatietokantaan vuonna 2015. Somekohun voi nostattaa esimerkiksi julkisuuden henkilön toilailut, jotka päätyivät uutisiin, suositun bloggaajan paljastukset tai erityiset tapahtumat, jotka saavat aikaan ihmisissä tunnereaktioita.


title: Someraivo

text: Esimerkiksi huhtikuussa 2017 Kabulin palautuslento aiheutti somemyrskyn, jossa netissä levitetyt väärät tiedot lennosta aiheuttivat yhteenoton poliisin ja palautuslentoja vastustavien henkilöiden kanssa.


title: Oukitel K6000 Pro

text: Oukitel K6000 Pro on kiinalaisen Oukitelin valmistama älypuhelin.


title: Oukitel K6000 Pro

text: Oukitel K6000 Pron käyttöjärjestelmänä toimii Android 6.0. Puhelimessa on kolme gigatavua käyttömuistia ja 32 gigatavua massamuistia. Sen takakameran resoluutio on 13 megapikseliä, mutta resoluutiota on kasvatettu laskennallisesti 16 megapikseliin. Oukitel K6000 Prossa on digitaalinen kuvanvakain.


title: Oukitel K6000 Pro

text: Oukitel K6000 Prossa on 6 000 milliampeeritunnin akku, joten se on älypuhelimeksi melko isokokoinen ja painava. Puhelin kesti Androidheadlines.comin testissä kolme päivää lataamatta. Oukitel K6000 Pro ei tue pikalatausta, joten sen lataaminen kestää noin kuusi tuntia.


title: Oukitel K6000 Pro

text: Tekniikan Maailman arvostelussa Oukitel K6000 Pro sai kehuja jämäkästä alumiinirungostaan ja hyvästä akkukestostaan. Puhelimen suorituskykyä pidettiin keskitasoisena, mutta halpaan hintaansa nähden todella hyvänä.


title: A-sides, B-sides & Suicides

text: A-Sides, B-Sides & Suicides on metalliyhtye Charonin kokoelma-albumi, joka julkaistiin vuonna 2010 levymerkillä Spinefarm Records.


title: A-sides, B-sides & Suicides

text: Albumi debytoi Suomen virallisen listan sijalla 21.


title: Gabrielle (vuoden 2005 elokuva)

text: Gabrielle (; ; ) on vuonna 2005 ensi-iltansa saanut Patrice Chéreaun ohjaama ja tuottama ranskalais-italialais-saksalainen draamaelokuva, jonka pääosia näyttelevät Isabelle Huppert ja Pascal Greggory. Elokuva perustuu Joseph Conradin novelliin "The Return" (1898), jonka pohjalta Patrice Chéreau ja Anne-Louise Trividic sovittivat elokuvan käsikirjoituksen.


title: Gabrielle (vuoden 2005 elokuva)

text: "Gabrielle" sai ensi-iltansa vuoden 2005 Venetsian elokuvajuhlilla, missä Patrice Chéreau oli ehdokkaana pääkilpailussa parhaan elokuvan Kultaisen leijonan saajaksi. Isabelle Huppert palkittiin roolisuorituksestaan Venetsian elokuvajuhlilla Erikois-Leijonalla. Elokuva voitti kaksi César-palkintoa kuudesta ehdokkuudestaan; Olivier Radot palkittiin parhaan lavastuksen Césarilla ja Caroline de Vivaise parhaan puvustuksen Césarilla.


title: Gabrielle (vuoden 2005 elokuva)

text:
"Gabrielle" sijoittuu vuoden 1912 Pariisiin ja kertoo varakkaasta keskiluokkaisesta pariskunnasta, Gabrielle ja Jean Herveystä (Isabelle Huppert ja Pascal Greggory), jotka ovat olleet avioliitossa kymmenen vuoden ajan. Heidän avioliittonsa alkaa kariutua, kun Jean saa tietää vaimonsa rakastavan toista miestä.
"Gabrielle" kuvattiin työnimellä "Trois soirées" 5 320 000 euron budjetilla. Elokuvan tuotantoyhtiöinä olivat ranskalaiset Azor Films, Arte France Cinéma, StudioCanal ja Love Streams Productions, italialainen Albachiara sekä saksalainen Network Movie Film-und Fernsehproduktion. Elokuvan virallinen ranskalainen traileri julkaistiin 5. elokuuta 2005.


title: Gabrielle (vuoden 2005 elokuva)

text: "Gabrielle" sai ensi-iltansa Venetsian elokuvajuhlilla Italiassa 5. syyskuuta 2005. Elokuva sai teatteriensi-iltansa Italiassa 9. syyskuuta 2005, Ranskassa 28. syyskuuta 2005 ja Saksassa 12. tammikuuta 2006. Elokuvan teatterilevittäjinä olivat Italiassa Mikado Film, Ranskassa Mars Distribution ja Saksassa Concorde Filmverleih. Elokuva keräsi Ranskassa teatterikierroksensa aikana 226 263 katsojaa ja tuotti maailmanlaajuisesti 2 775 311 dollarin lipputulot. Elokuva on kiertänyt useita elokuvajuhlia ympäri maailman, kuten Toronton ja Karlovy Varyn elokuvajuhlat.


title: Gabrielle (vuoden 2005 elokuva)

text: "Gabrielle" on saanut elokuvakriitikoilta myönteisen vastaanoton. Rotten Tomatoes -sivuston mukaan 75% kriitikoista on antanut elokuvalle positiivisen arvosanan 6,7/10 keskiarvolla. Keräys perustuu 53 arviointiin. 16 677 käyttäjästä 55% on antanut elokuvalle positiivisen arvosanan 2,7/5 keskiarvolla. Metacritic-sivuston mukaan 20 arvostelun perusteella elokuva on saanut 79 pistettä sadasta mahdollisesta. Metacriticin 14 käyttäjää on antanut elokuvalle keskiarvon 5,2/10. Internet Movie Databasen 1 528 käyttäjää on antanut elokuvalle keskiarvon 6,3/10.


title: Gabrielle (vuoden 2005 elokuva)

text: "Gabrielle" julkaistiin Ranskassa DVD:lle 19. huhtikuuta 2006 ja Saksassa 12. heinäkuuta 2006.


title: Barrett Strong

text: Barrett Strong (s. 5. helmikuuta 1941 West Point, Mississippi, Yhdysvallat) on yhdysvaltalainen laulaja ja lauluntekijä. Hänen esittämä kappaleensa ”Money (That’s What I Want)” (1959) oli Motown-levy-yhtiön ensimmäinen hitti. Parhaiten Strong tunnetaan kuitenkin lauluntekijän urastaan yhdessä tuottaja Norman Whitfieldin kanssa. Hän esimerkiksi sanoitti lukuisia The Temptationsin levyttämiä kappaleita.


title: Sumatran trooppinen sademetsä

text: Sumatran trooppinen sademetsä on Unescon maailmanperintökohde, joka koostuu kolmesta kansallispuistosta Sumatran saarella: Gunung Leuserin, Kerinchi Seblatin ja Bukit Barisan Selatanin kansallispuistot.


title: Sumatran trooppinen sademetsä

text: Alueella kasvaa arviolta noin 10 000 kasvilajia, joihin kuuluu 17 endeemistä sukua. Siellä tavataan yli 200 nisäkäslajia ja noin 580 lintulajia, joista 465 pesii puistoissa ja 21 on endeemisiä. Nisäkäslajeista 22:ta tavataan Aasiassa mutta ei muualla tässä saaristossa, ja 15 elää vain Indonesian alueella. Nisäkäslajeihin kuuluvat kotoperäinen sumatranoranki, sumatrantiikeri, sumatransarvikuono, aasiannorsu ja malaijikarhu.


title: Kasai

text: Kasai (portugaliksi Rio Cassai) on Kongojoen etelänpuoleinen sivujoki keskisessä Afrikassa. Se alkaa Angolasta, ja toimii Angolan ja Kongon rajajokena. Siitä se jatkaa Kongon puolelle, ja yhtyy Kongojokeen Kwamouthissa lähellä Kinshasaa.


title: Kasai

text: Kongon huonon tieverkoston takia joet ovat erittäin tärkeä pitkän matkan kulkuväylä Kongossa.


title: Zwaardvis-luokka

text: Zwaardvis-luokka on Alankomaiden kuninkaallisen laivaston kahden aluksen muodostama sukellusveneluokka.


title: Zwaardvis-luokka

text: Luokan suunnittelu perustui Yhdysvaltain laivaston Barbel-luokan aluksiin. Ne olivat yksirunkoisia, keskiosaltaan kolmikantisia mahdollistaen valvomon, majoitustilojen ja akuston sijoittamisen. Etuosassa olivat kaikuluotaimet ja torpedohuoneet. Takaosassa konehuoneet, joissa kolme dieselgeneraattoria ja niiden takana suuri yhteen akseliin kytketty sähkömoottori.


title: Zwaardvis-luokka

text: Aluksilla oli käytetty mahdollisuuksien mukaan Alankomaissa valmistettuja komponentteja. Tulenjohtojärjestelmä HSA M8 Mod 7, jossa oli digitaalinen laskin mahdollisti kahden torpedon saman aikaisen laukaisun toisen torpedon ollessa lankaohjattu. Aluksen torpedoina olivat Yhdysvalloista hankitut Mk48 torpedot ja NT-37D sukellusveneentorjuntatorpedot.


title: Eric Spoutz

text: Eric Spoutz on yhdysvaltalainen taidekauppias ja taideväärennösten kauppias. Laillisen kaupankäynnin ohella hän harjoitti taideväärennösten kauppaa ja loi maalauksille alkuperän tekemällä erilaisia dokumentteja aitousväitteiden tueksi. Hänet tuomittiin helmikuussa 2017 yli kolmen vuoden vankeuteen ja kolmen vuoden valvottuun koevapauteen. Hän joutui palauttamaan puolentoista miljoonan dollarin ansiot ja maksamaan korvauksia 154 000 dollaria. Oikeudenkäynnissä oli kyse 40 maalauksesta, mutta FBI:n mukaan liikkeellä voi olla edelleen satoja väärennöksiä hänen jäljiltään. Hän käytti useita salanimiä.


title: Dolfijn-luokka

text: Dolfijn-luokka on Alankomaiden kuninkaallisen laivaston neljän aluksen muodostama sukellusveneluokka.


title: Dolfijn-luokka

text: Luokka oli ensimmäinen Alankomaissa toisen maailmansodan jälkeen suunniteltu sukellusveneluokka. Se oli kolmirunkoinen. Kolme sylinteriä oli sijoitettu kolmion muotoon ulkorungon sisäpuolelle. Ylin sylinteri oli miehistön majoitustiloina, valvomona ja siellä oli myös aseistus. Hieman lyhyemmät alarungon muodostaneet sylinterit sisälsivät kumpikin oman propulsiojärjestelmän käsittäen 12-sylinterisen dieselmoottorin, sähkömoottorin sekä 168-kennoisen akuston.


title: Stemmen i mit liv

text: Stemmen i mit liv on Kølig Kajn esittämä kappale, jolla hän edusti Tanskaa vuoden 1997 Eurovision laulukilpailussa Irlannin Dublinissa.


title: Stemmen i mit liv

text: Kappale sijoittui Euroviisuissa kuudenneksitoista 25 pisteellä.


title: O 2 -luokka

text: O 2 -luokka on Alankomaiden kuninkaallisen laivaston neljän aluksen muodostama sukellusveneluokka.


title: O 2 -luokka

text: Luokan neljän Hay-Whitehead tyyppisen aluksen suunnittelu pohjautui Marley F. Hayn ja Fiumessa toimipaikkaansa pitävän Whitehead Companyn suunnitelmiin.


title: Minn hinsti dans

text: Minn hinsti dans on Paul Oscarin esittämä kappale, jolla hän edusti Islantia vuoden 1997 Eurovision laulukilpailussa Irlannin Dublinissa.


title: Minn hinsti dans

text: Kappale sijoittui Euroviisuissa kahdenneksikymmenenneksi 20 pisteellä.


title: Liao (joki)

text: Liao on joki Koillis-Kiinassa, Mantšurian eteläosassa ja Sisä-Mongolian autonomisella alueella. Se on 1 345 km pitkä ja laskee Liaodangin lahteen Keltaisessameressä.


title: Liao (joki)

text: Joen yli Panjinista Yingkouhun kulkenut 500-metrinen Tianzhuangtai silta romahti vuonna 2004.


title: Keelatud maa

text: Keelatud maa on Maarjan esittämä kappale, jolla hän edusti Viroa vuoden 1997 Eurovision laulukilpailussa Irlannin Dublinissa.


title: Keelatud maa

text: Kappale sijoittui Euroviisuissa kahdeksanneksi 82 pisteellä.


title: Jussi Malmivuori

text: Johan (Jussi) Emil Malmivuori (22. elokuuta 1887 Rauma – 12. huhtikuuta 1970 Rauma) oli suomalainen yliposteljooni, kunnallisneuvos ja sosialidemokraattien kansanedustaja.


title: Jussi Malmivuori

text: Malmivuoren vanhemmat olivat räätäli Johan Gustaf Malmberg ja Eva Kristina Limnell. Hän kävi kansakoulun ja työskenteli räätälinä vuoden 1906 saakka. Hän toimi sitten posteljoonina 1906–1918 ja uudelleen räätälinä 1918–1924. Viimeksi Malmivaara oli posteljoonina, yliposteljoonina ja postimiesten esimiehenä Raumalla 1924–1954. Hän oli myös Uusi Aika-lehden toimiston hoitajana Raumalla 1927–1929. Malmivuori sai kunnallisneuvoksen arvon 1946.


title: Jussi Malmivuori

text: Malmivuori oli kansanedustajana 1933–1936 ja 1937–1945 edustaen Turun läänin pohjoista vaalipiiriä. Hän tuli eduskuntaan 17. syyskuuta 1937 sosialidemokraattien Arvi Joveron tilalle. Malmivuori oli presidentin valitsijamiehenä vuosien 1937, 1940 ja 1943 presidentinvaaleissa. Hän toimi Rauman kaupunginvaltuuston puheenjohtajana ja oli Rauman rahatoimikamarin ja kaupunginhallituksen jäsenenä. Malmivuori oli myös Kulutusosuuskuntien keskusliiton hallintoneuvoston ja Suomen postimiesyhdistyksen hallituksen jäsen sekä Osuusliike Suojan hallintoneuvoston puheenjohtaja ja hallituksen varapuheenjohtaja.


title: Jussi Malmivuori

text: Jussi Malmivuori oli naimisissa 1909–1952 Hilma Virtasen kanssa ja vuodesta 1956 Fanny Josefina Salmisen kanssa.


title: Ormus

text:
Ormus tai Ormuz oli 1000-luvulta 1600-luvulle nykyisen Hormuzinsalmen rantoja hallinnut monarkia.
Tärkeä satamakaupunki sijaitsi pohjoisrannikolla noin muutaman kymmenen kilometrin päässä nykyisestä Bandar Abbasista itään. Mongolien vallattua Persian, satama siirrettiin Hormuzin saarelle. Ormus joutui kuitenkin maksamaan veroja Mongolihallitsijoille. 1500-luvun alusta portugalilaiset valloittivat alueen ja Ormusista tuli Portugalin vasalli. 1622 shaahi Abbas I valloitti Hormuzin saaren Englantilaisten avustuksella. Shaahi ei luottanut saarelaisiin ja perusti sataman Bandar Abbasiin. Portugalilaisten joutuivat vetäytymään viimeisestä Persianlahden linnoituksesta 1650. Ormusin kukoistusaika oli 1300- ja 1400-luvuilla. Valtakunnan varallisuus perustui keskeiseen asemaan Intian, Persian ja Arabian välisessä kaupassa.


title: Ormus

text: Ormusissa kävi vuonna 1414 kiinalainen laivasto amiraali Zheng Hen johdolla. Myös Ibn Battuta kävi Ormusissa.


title: Luettelo Elamin kuninkaista

text:
Tiedot Elamin kuninkaiden hallitusajoista ovat hyvin rajallisia. Tämä lista on tehty pääasiassa "Chronilce ABC 1" ja "Esarhaddon Chroinclen" pohjalta. Vaikka Elamin kuninkaista olevat tiedot ovat rajallisia, varsinkin tiedot Humban-nikašin hallitusajasta ovat merkittäviä antiikin kronologian kannalta. "Chronicle ABC 1" kertoo hänen tulleen kuninkaaksi Babylonian kuninkaan Nabonassarin 5. hallitusvuotena, hallinneen yhteensä 26 vuotta ja hänen hallituskautensa päättyneen Marduk-Apla-Iddina II:n 5. hallitusvuotena.
Lisäksi "Esarhaddon Chronicle" kertoo Humban-Haltašin kuolleen Assarhaddonin 6. vuotena. Tässä listassa olevat vuosiluvut saattavat erota joissakin kohtaa yleisesti hyväksytystä kronologiasta, koska tämä seuraa kuninkaiden hallitusaikojen pituudessa "Chronicle ABC 1:tä" ja "Esarhaddon Chroniclea". Hallitusajat eivät välttämättä ole täsmällisiä lukuja, niissä voi olla mainitusta vuosimäärästä muutaman kuukauden yli meneviä lukuja.


title: Merkintälasku

text: Merkintälasku on navigointimenetelmä, jossa arvioidaan aluksen paikka sen aiemmin määritetyn paikan ja tunnetun nopeuden ja suunnan avulla. Tulos perustuu arvioihin eikä siten ole tarkka, vaan huononee nopeasti ajan kuluessa viimeisestä riippumattomasta paikan määrityksestä.


title: Merkintälasku

text: Suomessa merkintälaskun hallitseminen kuuluu rannikkolaivurin tutkintovaatimuksiin.


title: Merkintälasku

text: Nykyisin elektroniset paikanmääritys- ja navigointilaitteet ovat vähentäneet merkintälaskun tarvetta tavanomaisessa navigoinnissa.


title: G. I. Taylor

text: Geoffrey Ingram Taylor (7. maaliskuuta 1886 – 27. kesäkuuta 1975) oli brittiläinen fyysikko ja matemaatikko, yksi virtausfysiikan keskeisistä tutkijoista. Hän opetti Cambridgen yliopistossa 1911–1952.


title: G. I. Taylor

text: Taylor opiskeli Cambridgen yliopistossa ensin matematiikkaa, sitten fysiikkaa. Valmistuttuaan hän pääsi Cambridgen Trinity Collegen henkilökuntaan, ja vuonna 1915 hänestä tuli dynaamisen meteorologian yliopistonlehtori ("reader"). Hän tutki ilmakehän turbulenssia ja julkaisi teoksen "Turbulent motion in fluids".


title: G. I. Taylor

text: Titanicin uppoamisen jälkeen Pohjois-Atlantille lähetettiin tutkimusaluksia tarkkailemaan jäävuoria. Taylor lähti ensimmäiselle tällaiselle matkalle meteorologiksi, ja teki samalla mittauksia paineesta, kosteudesta ja lämpötilasta, jotka olivat pohjana hänen myöhemmille turbulenssitutkimuksilleen.


title: Valokaarivikasuoja

text: Valokaarivikasuoja (engl. "arc fault detection device" AFDD tai "arc fault circuit interrupter" AFCI) on sähkökeskukseen asennettava, Suomessa toistaiseksi varsin tuntematon suojalaite, jonka tarkoitus on ehkäistä valokaarivioista johtuvia sähköpaloja. Syksyllä 2017 voimaan tulevassa SFS 6000 –sähköasennusstandardissa suositellaan, että tietyt tilat, joissa tulipalo voi aiheuttaa erityisen riskin, suojataan valokaarivikasuojilla.


title: Valokaarivikasuoja

text: Perinteinen johdonsuojakatkaisija valvoo vain johdon virran suuruutta ja vikavirtasuoja vaihe- ja nollajohtimen virtojen erotusta, joten ne eivät havaitse esimerkiksi vikaa, jossa löyhään liitokseen syttyy valokaari joka sytyttää tulipalon.


title: Valokaarivikasuoja

text: Jotkut valmistajat ovat aiemmin kutsuneet komponenttia palosuojakatkaisijaksi. Pienjänniteasennusstandardi SFS 6000 käyttää termiä valokaarivikasuoja.


title: Valokaarivikasuoja

text: Nykyaikaiset valokaarivikasuojat reagoivat sekä sarjamuotoiseen (heikkoon liitokseen tai murskaantuneeseen johtimeen syttyvään) että rinnakkaismuotoiseen (vaihe- ja nollajohtimen väliseen esimerkiksi eristevian takia syttyvään) valokaareen. Tunnistaminen perustuu valokaarille ominaisten korkeataajuisten virran komponenttien valvontaan ja analysointiin: laite onkin rakenteeltaan monimutkaisempi kuin yksinkertainen johdonsuojakatkaisija tai vikavirtasuoja.


title: Valokaarivikasuoja

text: Valokaarivikasuoja asennetaan keskukseen johdonsuojakatkaisijan yhteyteen, ja standardissa suositellaan, että niillä suojataan:Kyseessä on vasta suositus, ja jos kokemukset ovat positiivisia, suojista tullee myöhemmin pakollisia. Käytännössä vasta pakollisuus johtaa suojien laajaan käyttöönottoon – tämä havaittiin jo vikavirtasuojien tapauksessa.


title: Valokaarivikasuoja

text: Siinä missä varsinaisiin sähkötapaturmiin menehtyy Suomessa tyypillisesti vain 2-3 ihmistä vuodessa, sähköpalojen uhriluku on moninkertainen. Vuonna 2014 sähköpaloissa kuoli 24 ihmistä ja 2015 16 ihmistä. Vaikka suurin osa sähköpaloista johtuu sähkölaitteiden – erityisesti lieden – huolimattomasta käytöstä, valokaarivikasuoja pienentää viallisista asennuksista syttyvien tulipalojen riskiä. Turvallisuus- ja kemikaalivirasto Tukesin vuonna 2013 tekemän selvityksen mukaan 4 prosenttia sähköpaloista aiheutui sähköjohtojen ja kaapelointien vioista.


title: Valokaarivikasuoja

text: Liesipaloihin standardissa reagoidaan niin ikään suosittelemalla aktiivisia liesiturvalaitteita uudisasennuksiin.


title: Valokaarivikasuoja

text: Valokaarivikasuojat ovat olleet Yhdysvalloissa ja Kanadassa uudisrakennuksissa pakollisia makuuhuoneiden ryhmäjohdoissa vuosituhannen alusta asti, ja vuonna 2014 Yhdysvalloissa pakollisuus laajeni käytännössä kaikkiin asuinhuoneisiin. Saksassa laitteet tulivat uudisasennuksissa pakollisiksi vuonna 2016.


title: Pirelli-kalenteri

text: Pirelli-kalenteri on rengasvalmistaja Pirellin vuosittain julkaisema kalenteri, joka ilmestyi ensimmäisen kerran vuonna 1963. Ilmestyminen päättyi vuonna 1974, mutta vuodesta 1984 lähtien se on jälleen julkaistu joka vuosi.


title: Pirelli-kalenteri

text: Kalenteri sisältää valokuvia vähäpukeisista tai alastomista naisista, ja valokuvaajina ovat olleet maailman tunnetuimmat kuvaajat. Kalenterista otetaan aina rajoitettu painos, vajaat 20 000 kappaletta vuosittain.


title: SM UC-8

text: SM UC-8 oli Saksan keisarikunnan laivaston UC1-luokan sukellusvene.


title: SM UC-8

text: Alus tilattiin Vulcanilta ja sen köli laskettiin telakkanumerolla 52. Alus laskettiin vesille 6. heinäkuuta 1915 ja se otettiin palvelukseen 5. heinäkuuta 1915 koululaivana.


title: SM UC-8

text: Alus ajoi 4. marraskuuta 1915 karille Hollannin rannikolla ollessaan matkalla Flanderiin. Se internoitiin Nieuwedieppiin ja Alkmaariin. Alankomaat osti 30. tammikuuta 1917 aluksen, joka liitettiin laivastoon 13. maaliskuuta 1917 nimellä "M 1". Aluksen mukana tulleet kaksitoista Pistole 04 -pistoolia luovutettiin ilmavoimille lentäjien aseiksi. Aluksen Zeissin valmistama periskooppi siirrettiin "Hr. Ms. O 8":aan ja alukselle asennettiin "Hr. Ms. O 8":lta poistettu periskooppi.


title: SM UC-8

text: Alus romutettiin vuonna 1932.


title: Sam Povorozniouk

text: Sam Povorozniouk (s. 11. helmikuuta 1995 Northbrook, Illinois, Yhdysvallat) on yhdysvaltalainen jääkiekkoilija, joka pelaa Saksan toiseksi korkeimmalla sarjatasolla DEL2-liigan EC Kassel Huskiesissa. Hän on pelipaikaltaan keskushyökkääjä, mutta Povorozniouk osaa pelata myös laidassa. Hän laukoo oikealta.


title: Sam Povorozniouk

text: Povorozniouk vietti lähes koko junioriuransa kotiosavaltiossaan Illinoisissa. Hän debytoi jo 15-vuotiaana varaamattomana pelaajana A-junioriliiga USHL:n Chicago Steelissa. Saginaw Spirit varasi Povoroznioukin 36. pelaajana OHL:n varaustilaisuudessa 2011. Povorozniouk siirtyi joukkueeseen kaudeksi 2011–2012. Hän teki tulokaskautensa aikana 51 runkosarja- ja yhdessä playoff-ottelussa tehot 2+2=4. Kesken kauden 2012–2013, marraskuussa 2012 Povorozniouk siirtyi Kingston Frontenacsiin vaihdossa kesän 2016 kolmannen kierroksen varausvuoroon. Hän teki runkosarjassa yhteensä 35 tehopistettä. Kesken kauden 2013–2014, joulukuussa 2013 Frontenacs kauppasi Povoroznioukin ja kesän 2016 neljännen kierroksen varausvuoron Windsor Spitfiresiin vaihdossa Ryan Verbeekiin. Povorozniouk teki OHL:n runkosarjassa 43 tehopistettä.


title: Sam Povorozniouk

text: Kaudeksi 2015–2016 Povorozniouk vaihtoi OHL:stä toiseen CHL:n alaiseen junioriliigaan, QMJHL:ään ja siirtyi Saint John Sea Dogsin riveihin. Hän oli tehoilla 39+23=62 joukkueen paras maalintekijä ja kolmanneksi paras pistemies. Povorozniouk jakoi koko liigan maalipörssin yhdeksännen sijan Moncton Wildcatsin Conor Garlandin kanssa. Pudotuspeleissä hän oli tehoilla 14+11=25 Sea Dogsin paras pistemies ja maalintekijä sekä voitti joukkueen sisäisen tehotilaston lukemalla +7. Povorozniouk sijoittui koko QMJHL:n pudotuspelien maalipörssissä toiseksi edellään vain Shawinigan Cataractesin Anthony Beauvillier sekä pistepörssissä viidenneksi.


title: Sam Povorozniouk

text: Syksyllä 2016 Povorozniouk osallistui vapaana agenttina ammattilaistry-out -sopimuksella AHL-joukkue Chicago Wolvesin harjoitusleirille. Hän sai lokakuussa joukkueeseen vuoden mittaisen sopimuksen. Povorozniouk pelasi kuitenkin koko kauden ECHL:ssä. Hän aloitti kautensa Missouri Mavericksin paidassa. Tammikuussa 2017 hänet lähetettiin Elmira Jackalsin vahvuuteen.


title: Sam Povorozniouk

text: Povorozniouk siirtyi kaudeksi 2017–2018 1+1-vuotisella sopimuksella SM-liigajoukkue Vaasan Sportiin. Hän teki 31 pelaamassaan ottelussa 12 tehopistettä ja Povorozniak johti joukkueen sisäistä tehotilastoa lukemalla +7. 3. tammikuuta 2018 pelatussa ottelussa vain parin vaihdon jälkeen Sportin päävalmentaja Tomek Valtonen jätti hänet ilman peliaikaa. Joukkueen 13. hyökkääjänä aloittanut Jesse Paukku nousi pelaavaan kokoonpanoon. Valtonen haukkui ottelun jälkeen Povoroznioukin valmistautumisen julkisesti:


title: Sam Povorozniouk

text: Povorozniouk jäikin kahdessa seuraavassa ottelussa ilman peliaikaa. Hän kärsi kauden aikana myös pelikieltoja yhteensä 15 ottelun verran; lokakuussa 2017 Povorozniouk sai yhden ottelun pelikiellon puskettuaan KooKoon Miikka Pitkästä kypärään, marraskuussa 2017 hän sai kuuden ottelun pelikiellon huidottuaan HIFK:n Lennart Petrelliä tarkoiteksellisesti mailalla päähän ja helmikuussa 2018 Povorozniouk sai peräti kahdeksan ottelun mittaisen pelikiellon taklattuaan KooKoon Olli Korhosta kyynärpäällä päähän. Hänen pelikieltonsa olisi jatkunut runkosarjan toiseksi viimeiselle kierrokselle saakka, mutta vain noin viikon pelikieltoa kärsittyään Sportin ollessa sarjataulukossa viimeisenä Povorozniouk siirtyi loppukauden sopimuksella Saksan toiseksi korkeimmalle sarjatasolle DEL2-liigan EC Kassel Huskiesiin. Huhtikuussa hän teki joukkueen kanssa vuoden mittaisen jatkosopimuksen.


title: Astrid Kirchherr

text: Astrid Kirchherr (s. 20. toukokuuta 1938 Hampuri, Saksa) on saksalainen valokuvaaja. Hänet tunnetaan erityisesti The Beatlesin jäsenistä ottamistaan kuvista yhtyeen uran alkuvaiheessa 1960-luvun alussa, jolloin se vietti paljon aikaa Hampurissa. Beatlesiin kuuluivat tuolloin John Lennon, Paul McCartney, Pete Best sekä Stuart Sutcliffe, jonka kanssa Kircherr kihlautui.


title: Astrid Kirchherr

text: Vuoden 1967 jälkeen Kircherr on valokuvannut harvakseltaan. Hänen Beatles-kuvistaan on kuitenkin järjestetty näyttelyitä Hampurissa, Bremenissä, Lontoossa, Liverpoolissa, New Yorkissa, Washingtonissa, Wienissä ja Rock and Roll Hall of Famessa. Hän on julkaissut kuvistaan myös kolme kirjaa.


title: Tony Barrow

text: Anthony F. J. ”Tony” Barrow (11. toukokuuta 1936 Crosby, Britannia – 14. toukokuuta 2016 Morecambe, Britannia) oli brittiläinen lehdistösihteeri, joka toimi The Beatles -yhtyeen tiedottajana vuosina 1962–1968. Hän keksi yhtyeen lempinimen ”The Fab Four”, joka oli peräisin varhaisesta yhtyettä koskevasta tiedotteesta. Myöhemmin hän julkaisi kaksi Beatlesistä kertovaa kirjaa; "The Making of the Beatles’ Magical Mystery Tour" (1999) ja "John, Paul, George, Ringo and Me: The Real Beatles Story" (2006).


title: Alcoy

text: Alcoy (Valencian kieli Alcoi) on kaupunki Valencian itsehallintoalueella Kaakkois-Espanjassa. Alcoyn väkiluku oli 59 198 vuonna 2016.


title: Alcoy

text: Alcoy sijaitsee kahden luonnosuojelualueen reunustamana: Serra de Mariola (esp. Sierra de Mariola) ja Font Roja (esp. Fuente Roja) . Alicanteen on matkaa 54 km ja Valenciaan 105 km. Alcoylla on huomattava keskiaikainen ja modernistinen perintö, mukaan lukien kaupungin vertauskuvalliset sillat.


title: Alcoy

text: Plaça Espanya (esp. Plaza de España) on kaupungin keskipiste. Keskiajalta peräisin olevassa keskustassa sijaitsevat muun muassa vanha kaupungintalo ja arkeologinen museo. Kaupungin merkittäviä modernistisia rakennuksia ovat muun muassa Casa del Pavo, Cercle Industrial, vanha paloasema sekä musiikki- ja tanssikonservatorio (Conservatori de Música i Dansa Joan Cantó). Teollista arkkitehtuuria edustavat muun muassa Papeleras Reunidas ja Ferrandis i Carbonell.


title: Alcoy

text: Alcoyn hautausmaa on osa Euroopan hautausmaiden reittiä (European Cemeteries Route).


title: Alcoy

text: Kaupungin gastronomiaan kuuluvat muun muassa "bajoques farcides", "borreta", "olleta alcoiana" ja "pericana", "pelaïlles", "les taretes" ja "Café-licor", "herberet" (herbero), "la picaeta" sekä pienet alkupalalautaset.


title: Lucia Olofintytär

text: Lucia Olofintytär Skelge (s. 1420-luvun alku – ennen 1498) oli suomalainen abbedissa ja birgittalaisen luostarilaitoksen merkittävä tukija. Hän lahjoitti Naantalin birgittalaisluostarille perimänsä maa-alueet sukunsa vastustuksesta huolimatta.


title: Lucia Olofintytär

text: Lucia Olofintyttären isä Olof Skelge kuoli Lucian ollessa hyvin nuori ja hänen äitinsä Kristina Rötgerintytär avioitui uudelleen valtaneuvos Henrik Svärdin kanssa. Isäpuoli todennäköisesti järjesti Lucian avioliiton vuonna 1438 Turun linnanpäällikön pojan Henrik Klaunpoika Djäknin kanssa. Aviomies Henrik Djäkn lyötiin ritariksi Kristoffer Baijerilaisen kruunajaisissa vuonna 1441.


title: Lucia Olofintytär

text: Lucia ja hänen miehensä kuuluivat samoihin aikoihin perustetun birgittalaisluostarin tukijoihin alkuajoista alkaen. Luostari sijoitettiin ensin Maskun Karinkylään, mutta kun sijainti osoittautui huonoksi, Lucia ja hänen miehensä lahjoittivat luostarille Lucian isänpuolen sukulaiselta Nils Kurjelta perityn Ailosten tilan. Luostari rakennettiin tilalle, joka sijaitsee nykyisen Naantalin kaupungin alueella.


title: Lucia Olofintytär

text: Pariskunnan liitto jäi lapsettomaksi ja he tekivät molemminpuoliset testamentit, joissa he määräsivät toisensa lähimmäksi edunsaajaksi, mutta myös Naantalin luostari ja kirkolliset säätiöt saivat osansa. Henrik Klaunpojan tullessa Pohjois-Suomen laamanniksi viimeistään 1448 he muuttivat Nousiaisista Mynämäen Kaskisiin. Mies kuoli 1458, ja sen jälkeen Lucia alkoi järjestellä omaisuuden lahjoittamista luostarille. Vaikka hän sai osalta sukulaisistaan sitoumuksen luopua omasta osuudestaan, perinnöstä syntyi kuitenkin riitoja sukulaisten kesken.


title: Lucia Olofintytär

text: Syyskuussa 1485 Lucia lahjoitti luostarille kaksi huomenlahjaansa kuulunutta tilaa Mynämäeltä ja Nousiaisista ja meni todennäköisesti samaan aikaan itse luostariin. Tilat kuuluivat hänen äidiltään perimään maaomaisuuteen, josta kiisteltiin, kunnes ne vuonna 1490 siirtyivät luostarin omistukseen. Lisäksi seitsemän hänen omistamaansa tilaa myytiin halvalla Sten Sturelle, Uppsalan arkkipiispa Jakob Ulfinpojalle, Turun piispa Magnus Nicolai Särkilahdelle ja valtaneuvos Knut Posselle sillä ehdolla, että tilat lahjoitetaan luostarille. Näillä rahoilla Lucia saattoi lunastaa tilat sukulaisiltaan.


title: Lucia Olofintytär

text: Hänen vanhempansa olivat asemies Olof Skelge ja Kristina Rötgerintytär. Hän avioitui noin vuonna 1438 valtaneuvos, Pohjois-Suomen laamanni Henrik Klaunpoika Djäknin (1405–1458) kanssa. Puolison vanhemmat olivat Turun linnanpäällikkö Klaus Lydekenpoika Djäkn ja Kristina Jönsintytär, valtaneuvos Jöns Andersinpoika Garpin tytär.


title: Record Collector

text: Record Collector on brittiläinen kuukausittain julkaistava musiikkilehti, joka ilmestyy myös maailmanlaajuisesti. Se aloitti vuonna 1979 ja ensimmäinen numero ilmestyi maaliskuussa 1980. Se on vanhin yhä ilmestyvä brittiläinen musiikkilehti.


title: Record Collector

text: Lehti on erikoistunut vanhoihin levyihin, ja sen jokainen numero sisältää paljon arvosteluita ja yhtyeiden levytyshistoriaa. Se tarjoaa myös vinkkejä levyjen keräilyyn, diskografioita, haastatteluja, Q&A-palstoja sekä uutisia.


title: ATBIP

text:
ATBIP () eli ""Father of All Bombs"" (FOAB) venäjäksi: "Отец всех бомб" ("Овб") on venäläisvalmisteinen suurikokoinen lentopommi. Se vastaa kokoluokaltaan ja räjäytysteholtaan Yhdysvaltain MOAB:ia. Pommin
tuotanto alkoi vuonna 2007, ja sen räjähdysvoima vastaa 44 tonnia TNT:tä. Sen omamassa on 7 100 kg.


title: ATBIP

text: TNT:n ohella pommin konstruktio sisältää alumiinia sekä etyleenioksidia.


title: Vaihdokaskattara

text: Vaihdokaskattara ("Bromus commutatus") on töpökattaroihin ("Bromus") kuuluva yksivuotinen heinäkasvilaji. Se on kasvutavaltaan löyhästi mätästävä ja se voi kasvaa yli puoli metriä korkeaksi. Vaihdokaskattaran varret ovat pystyjä ja lehdet ovat harmahtavanvihreitä sekä yleensä noin 5 mm leveitä. Lehtitupet ovat alaosastaan karvallisia, mutta yläosastaan usein kaljuja. Lehden kieleke on lyhyt.


title: Vaihdokaskattara

text: Vaihdokaskattaran kukinto on harvatähkyläinen röyhy. Tähkylät ovat 2 cm pitkiä, kaljuja ja sijaitsevat tähkylää pidemmän perän päässä varresta. Kussakin tähkylässä on noin kymmenen kukkaa, jotka ovat tähkylässä aika harvassa. Kukkien kaleet ovat suunnilleen yhtä suuret ja ulkokaleessa on kolmesta viiteen suonta. Ulkohelpeet ovat noin senttimetrin pituisia ja kulmaksi taipuneita. Ulkohelpeissä on myös selvästi erottuvat vihneet, joskin alimman kukan ulkohelpeen vihne on noin puolet lyhyempi kuin tähkylässä ylempänä olevissa kukissa. Vaihdokaskattara kukkii touko–kesäkuussa.


title: Vaihdokaskattara

text: Vaihdokaskattara muistuttaa eniten myllykattaraa ("Bromus racemosus") sekä jonkin verran myös yleisempää mäkikattaraa ("Bromus hordeaceus"). Mäkikattaraan verrattuna vaihdokaskattaran tähkylät ovat kaljummat ja tähkylöiden perät ovat pidemmät. Vaihdokaskattara on harvinainen ja se kasvaa kuivilla ihmisvaikutteisilla paikoilla, kuten satamissa, ratapihoilla ja tienpientareilla. Suomessa vaihdokaskattarasta on muutamia havaintoja eri puolilta maata, Oulun eteläpuolelta. Monet havainnot ovat kuitenkin jo kymmenien vuosien takaa.


title: Kauri

text: Kauri voi tarkoittaa seuraavia asioita:


title: Freddie Gorman

text: Freddie Gorman (syntyjään Frederick Cortez Gorman, 11. huhtikuuta 1939 – 13. kesäkuuta 2006) oli yhdysvaltalainen muusikko ja levytuottaja. Hänet tunnetaan parhaiten Motown-levy-yhtiön laulajana ja lauluntekijänä 1960- ja 70-lukujen vaihteesta.


title: Freddie Gorman

text: Kuuluisin kappale jota Gorman on ollut mukana työstämässä on The Marvelettesin ”Please Mr. Postman”, joka oli samalla Motownin ensimmäinen ykköshitti Yhdysvalloissa. Myös The Beatles teki siitä oman versionsa, ja vuonna 1975 Carpenters nosti sen jälleen listaykköseksi.


title: Freddie Gorman

text: Gorman menehtyi keuhkosyöpään 67-vuotiaana 13. kesäkuuta 2006.


title: Sininen poika

text: Sininen poika on Thomas Gainsborough’n maalaus noin vuodelta 1770. Sitä arvostetaan maalauksen taitavuuden takia, ei siksi että se olisi näköinen kuva jostain kuuluisuudesta tai kuvittaisi historiallista tarinaa. Poika on puettu siniseen satiinipukuun, ja kiiltävä kangas on kuvattu tarkasti lukuisin huolellisesti valituin värisävyin.


title: Sininen poika

text: Poika seisoo renessanssin ajoista asti suositussa kontraposto-asennossa. Toisessa kädessään hän pitää sulkahattua, toinen on vyötäröllä ja pitelee viittaa muistuttavaa päällysvaatetta. Taustan metsäinen vuorenrinne ja tumma taivas kehystävät mallia romantiikan tyyliin.


title: Sininen poika

text: Vuonna 1921 kalifornialainen Henry E. Huntington osti teoksen Westminsterin herttualta. Myyntihinta oli korkein mistään taulusta siihen mennessä maksettu, ja se osaltaan vaikutti teoksen maineeseen "maailman parhaana tauluna".


title: Onnela (televisiosarja)

text: Onnela on suomalainen draamakomediasarja, joka perustuu ruotsalaiseen "Onnea onkimassa" (ruots. "Solsidan") -sarjaan. "Onnelan" ensimmäinen kausi julkaistiin MTV:n C More -suoratoistopalvelussa viidessä erässä marras–joulukuussa 2017. Keväällä 2018 se esitetään myös MTV3-televisiokanavalla.


title: Onnela (televisiosarja)

text: Vuonna 2017 MTV ilmoitti tilanneensa suomalaisen version Ruotsin menestyneimmästä draamakomediasarjasta "Onnea onkimassa". Kymmenosainen "Onnelan" ensimmäinen kausi kuvattiin kesällä 2017. Sarja sijoittuu Porvoon kuvitteelliseen Poutaniemen kaupunginosaan. Joulukuussa 2017 tiedotettiin, että Onnelan ensimmäinen kausi tullaan esittämään myös Ruotsin C Moressa alkuvuodesta 2018. Samalla kerrottiin, että suomalaisversiosta kuvataan kesällä 2018 toinen kausi.


title: Onnela (televisiosarja)

text: "Onnelan" pääosissa ovat Eero Ritala, Elena Leeve, Pekka Strang, Anna-Maija Tuokko, Santtu Karvonen ja Pirjo Heikkilä.


title: Onnela (televisiosarja)

text: Hammaslääkärinä työskentelevä Antti (Eero Ritala) ja hänen raskaana oleva näyttelijäpuolisonsa Saara (Elena Leeve) muuttavat Antin lapsuudenkotiin Porvooseen asettuakseen aloilleen. Antti ajattelee omakotitaloelämän mahdollistavan itsenäisen ja onnellisen perhe-elämän, mutta havahtuu nopeasti elävänsä keskellä keskiluokkaista painajaista, yhdessä äitinsä, naapureiden ja nolon menneisyytensä kanssa.


title: Onnela (televisiosarja)

text: Läheisin ystäväpariskunta on Antin lapsuudenystävä Markus (Pekka Strang) ja tämän Mette-vaimo (Anna-Maija Tuokko), joista jälkimmäiselle tärkeää on kulissien ylläpitäminen. Naapureina ovat myös ärsytystä herättävät Jorma (Santtu Karvonen) ja Titta (Pirjo Heikkilä).


title: Onnela (televisiosarja)

text: Sarjassa olemattomat ongelmat paisuvat absurdeiksi kiiltokuvamaisessa maisemassa, jossa porvoolainen porvaristo asuu.


title: Onnela (televisiosarja)

text: Keskikatsojamäärä ensiesityspäivänä


title: Shamba Bolongongo

text: Shamba Bolongongo on kaakkois-Kongon bushongo-kansan myyttinen sankari. Viisaan ja oikeudenmukaisen Shamban väitetään hallinneen 1600-luvulla. Hän pyrki välttämään väkivaltaa ja käytti älyään solmiessaan liittoja ja ratkaistessaan erimielisyyksiä. Prinssinä Shamba vaelteli valtakunnassaan ja halusi oppia mahdollisimman paljon kansastaan ja naapurikansoista. Hallitsijana Shamba opetti bushongoille monia uusia taitoja. Hän näytti kuinka raffia-niinestä tehdään kankaita ja neuvoi kuinka maniokista saatiin myrkky poistetuksi. Väitetään, että hän opetti bushongot polttamaan tupakkaa. Shamba istututti öljypalmuja. Hän kielsi jousien ja shongon, heittoveitsen, käytön taistelussa. Kansan pelko rikollisuuden kasvusta osoittautui turhaksi. Kuolemaan Shamba tuomitsi vain paatuneimmat rikolliset. Bushongojen kulta-ajan kuningas suojeli etenkin naisia ja lapsia.


title: Lonkundo

text: Lonkundo on Kongon jokialueen mongo-nkundo-kansan sankari. Hänet tunnetaan etenkin metsästystaidon opettajana. Ensimmäiset ihmiset eivät osanneet metsästää. Lonkundo näki unessa isänsä hengen, joka kehotti poikaa seuraamaan eläinten jälkiä löytääkseen niiden elinpaikan ja tekemään ansan raffia-niinistä ja oksista. Neuvo osoittautui hyväksi. Saaliin jäjittäminen oli ensiarvoisen tärkeää, jotta ansat osattiin asettaa eläinten kulkureiteille. Tulevan vaimonsakin, Ilankakan, Lonkundo sai satimeen ansalla.


title: Ilankaka

text: Ilankaka on Lonkundon vaimo Kongon jokialueen mongo-nkundo-kansan myytissä. Metsästäjä Lonkundo näki unen jossa aurinko oli jäänyt hänen ansaansa. Herättyään mies lähti tarkistamaan ansojaan, ja yhdestä niistä säteili kirkasta valoa. Kaunis Ilankaka oli tarttunut silmukkaan jalastaan. Lonkundo vapautti naisen ja lumoutui hänen kauneudestaan. Kosintaan Ilankaka suostui yhdellä ehdolla: tuleva siippa ei saisi ikinä kerskailla saaneensa vaimon ansan avulla. Myöhemmin Lonkundo otti lisää vaimoja, ja suurperhe vaurastui. Toiset perheet kadehtivat Lonkondon menestymistä, joten hänen perheensä muutti syvemmälle sademetsään. Siellä he kuulivat papukaijojen kirskuvaa ääntä. Sitä pidettiin hyvänä enteenä. Majat rakennettiin siihen paikkaan ja he uhrasivat silloisen tavan mukaisesti ihmisen. Yksi Lonkundon vaimoista, Nsombe, piti majaansa liiana pienenä ja nalkutti siitä miehelleen. Vaimo häipyi poikansa Yonjwan kanssa. Ilankaka oli tästä iloinen, koska nyt hän oli miehelleen takuulla rakkain. Kerran vaimo keräsi palmuista pähkinöitä, joista Lonkundo vaati suuremman osan. Hän unohti lupauksensa sanoen: "Muista että sain sinut ansaan!" Tämän jälkeen Ilankaka katosi lopullisesti. Kuuluisin Lonkundon jälkeläisistä oli pojanpoika Itonde.


title: Itonde

text: Itonde on Kongon jokialueen mongo-nkundo-kansan myyttisen sankarin Lonkundon pojanpoika. Itonden isä oli Yonjwa ja isoäiti Nsombe, joka jätti Lonkundon riideltyään tämän kanssa. Itonde vaelteli metsissä ja savanneilla ja antoi nimen jokaiselle näkemälleen eläimelle. Hän kohtasi metsässä naisen, Mbomben, ja he menivät naimisiin. Raskaaksi tultuaan nainen vaati saada syödä omituista, linnun pudottamaa pähkinää. Itonde läksi etsimään lisää sellaisia, mutta viholliset tappoivat hänet. Mbombe synnytti monia lapsia, joista tuli Keski-Afrikan mongonkielisten kansojen esi-isiä. Heistä Lianja-poika kosti isänsä kuoleman.


title: Raymond Roche

text: Raymond Roche (s. 21. helmikuuta 1957 Ollioules) on ranskalainen uransa lopettanut ratamoottoripyöräilijä. Hän voitti Superbiken maailmanmestaruuden 1990. Roche oli sitä ennen kilpaillut moottoripyöräilyn Grand Prix'ssa 1980-luvulla, jossa sijoittui parhaimmillaan kolmanneksi kaudella 1984.


title: Hlakanyana

text: Hlakanyana on Etelä-Afrikan xhosa- ja zulukansojen myytissä kujeileva antisankari. Hän oppi puhumaan jo äitinsä kohdussa ja vaati päästä ulos sieltä. Kävelläkin hän osasi heti synnyttyään ja riensi heti karja-aitaukseen syömään; hän ei välittänyt äidinmaidosta vaan himoitsi lihaa. Eräänä yönä Hlakanyana poistui majasta ja ryhtyi keräämään lintuja, jotka olivat jääneet muiden poikien asettamiin ansoihin. Hän antoi ne äidilleen, joka pisti ne pataan porisemaan. Aamulla Hlakanyana heräsi aikaisin ja söi kaiken muun paitsi päät. Sitten hän täytti padan karjanlannalla, asetteli päät sen päälle, meni takaisin sänkyyn ja teeskenteli nukkuvansa. Äidin herättyä poika nousi vuoteestaan aivan kuin hänkin olisi juuri herännyt. Hlakanyana väitti, että äiti nukkui liian pitkään, ja sen vuoksi ruoka oli pilalla, muuttunut lannaksi. Äitiä moinen nauratti, mutta pian hän vakavoitui. Pata todellakin oli täynnä lantaa. Poika söi nyt lintujen päät ja tokaisi, ettei äiti ansainnut niistä yhtäkään.


title: Hlakanyana

text: Wilkinson, Philip: Myytit & legendat, s. sivu 273. Suom. Ketola, Veli-Pekka. Readme.fi. 2009 ISBN 978-952-220-252-9.


title: Gesaffelstein

text: Mike Lévy, joka tunnetaan paremmin taiteilijanimeltään Gesaffelstein (s. 13. kesäkuuta 1987 Lyon, Ranska), on ranskalainen EDM-tuottaja ja DJ. Lévy aloitti musiikin tekemisen 16-vuotiaana löytäessään syntetisaattorin ja innostuen siitä. Hän listaa musikaallisina vaikutteinaan muun muassa Dopplereffektin, Underground Resistancen sekä Kraftwerkin.


title: Gesaffelstein

text: Gesaffelstein on työskennellyt muun muassa artistien kuten Tigan, Miss Kittinin, ASAP Rockyn, Lana Del Reyn sekä Phoenixin kanssa. Hän oli mukana tuottamassa kaksi kappaletta yhdysvaltalaisen artistin Kanye Westin kuudennella albumilla "Yeezus", singleissä ”Black Skinhead” ja ”Send It Up”. Gesaffelstein julkaisi debyyttialbuminsa "ALEPH" 28. lokakuuta 2013 levy-yhtiöillä Parlophone Records ja EMI. Hänen remixinsä The Hackerin kappaleesta ”Shockwave” esiintyy vuoden 2013 videopelissä "Grand Theft Auto V", jossa kappaletta kuullaan pelin fiktiivisellä Soulwax FM -radiokanavalla. Vuonna 2015 Gesaffelstein julkaisi kappaleen ”Conquistador” yhdessä elektronisen musiikin pioneerin, ranskalaisen Jean Michel Jarren kanssa.


title: Gesaffelstein

text: Lévyn taiteilijanimi Gesaffelstein on sulautuma saksankielisestä sanasta Gesamtkunstwerk ja Lévyn ihaileman saksanjuutalaisen teoreettisen fyysikon Albert Einsteinin sukunimestä. Lévyn sukunimi on myös heprealaistaustainen ja hänen debyyttialbuminsa nimi ”Aleph” on heprealaisissa aakkosissa ensimmäinen kirjain (alef).


title: Aleph (albumi)

text: Aleph on ranskalaisen elektronisen musiikin artistin Gesaffelsteinin albumi vuodelta 2013. Albumi julkaistiin levy-yhtiöllä Parlophone.


title: Aleph

text: Aleph tai Alef voi tarkoittaa seuraavia:


title: Taavi Lindman

text: David (Taavi) Bernhard Lindman (1. tammikuuta 1891 Viipurin maalaiskunta – 19. heinäkuuta 1957 Helsinki) oli suomalainen piiriasiamies ja sosialidemokraattien kansanedustaja.


title: Taavi Lindman

text: Lindmanin vanhemmat olivat tehtaantyömies Gabriel Lindman ja Augustiina Ruuskanen. Hän kävi kansakoulun ja työskenteli tupakanpakkaajana Viipurissa. Hän oli sittemmin Viipurissa Kansan Työ -lehden toimittajana ja taloudenhoitajana, sos.dem. piirisihteerinä ja Kansaneläkelaitoksen piiriasiamiehenä. Lindman oli myös Viipurin työväen säästöpankin vt. johtajana.


title: Taavi Lindman

text: Lindman oli kansanedustajana 1930–1936 ja 1941–1944 edustaen Viipurin läänin läntistä vaalipiiriä. Hän tuli eduskuntaan 9. joulukuuta 1941 vankilaan joutuneen sosialidemokraattien "kuutosiin" kuuluneen Väinö Meltin tilalle ja oli kansanedustajana kunnes vankilasta vapautettu Meltti palasi 4. marraskuuta 1944 hoitamaan edustajatointaan. Lindman oli presidentin valitsijamiehenä vuosien 1931 ja 1943 presidentinvaaleissa. Hän oli jäsenenä Viipurin maalaiskunnan kunnanvaltuustossa ja kunnallislautakunnassa, Viipurin kaupunginvaltuustossa ja Helsingin kaupunginvaltuustossa. Lindman kuului myös Viipurin osuusliikkeen edustajistoon ja hallintoneuvostoon sekä Viipurin työväen säästöpankin hallitukseen.


title: Taavi Lindman

text: Taavi Lindman oli naimisissa vuodesta 1922 Matilda Sinkkosen kanssa.


title: Antti Tossavainen

text: Anders (Antti) Tossavainen (11. kesäkuuta 1886 Nilsiä – 20. helmikuuta 1962 Helsinki) oli suomalainen myymälänhoitaja ja sosialidemokraattien kansanedustaja.


title: Antti Tossavainen

text: Tossavaisen vanhemmat olivat loinen Johan Tossavainen ja Amanda Serafia Hedman. Hän oli lapsena huutolaisena. Tossavainen oli sittemmin Kajaanin osuuskaupan varastomiehenä 1914–1916 ja Juankosken työväen osuuskaupan myyjänä 1916–1918. Tossavainen toimi myymälänhoitajana Työväen ja pienviljelijäin osuuskaupassa Värtsilässä 1919–1920, Mäntän osuuskaupassa 1920–1922, Osuusliike Onnissa Lappeella 1922–1927 sekä Osuusliike Savonseudussa Kangasniemellä 1927–1947 .


title: Antti Tossavainen

text: Tossavainen oli kansanedustajana 1947–1948 edustaen Mikkelin läänin vaalipiiriä. Hän tuli eduskuntaan 22. elokuuta 1947 sosialidemokraattien Kalle Hakalan tilalle. Tossavainen oli presidentin valitsijamiehenä vuosien 1950 ja 1956 presidentinvaaleissa. Hän oli jäsenenä Kangasniemen kunnanvaltuustossa.


title: Antti Tossavainen

text: Antti Tossavainen oli naimisissa vuodesta 1908 Anna Johanna Torvisen kanssa.


title: Portici

text: Portici on kunta Etelä-Italiassa Napolin metropolikaupungissa Campanian alueella. Se sijaitsee noin 10 kilometriä Napolista kaakkoon Vesuviuksen tulivuoren ja Tyrrhenanmeren välissä. Portici on Italian tiheimmin asuttuja kuntia.


title: Portici

text:
Kunnan nähtävyyksiä on kuninkaallinen palatsi Reggia di Portici. Se valmistui vuonna 1742 Bourbonin suvun kesäasunnoksi, ja sen rakennutti Napolin kuningaskunnan kuningas Kaarle.
Napolin ja Porticin rajalla sijaitsee Pietrarsan rautatiemuseo ("Museo nazionale ferroviario di Pietrarsa") vuonna 1840 valmistuneessa vanhassa tehtaassa. Tehtaan perusti Molempain Sisiliain kuningaskunnan kuningas Ferdinand II. Kuningas halusi teollistaa Napolin seutua. Hän rakennutti Italian ensimmäisen rautatien Napoli-Portici-radan, joka vihittiin vuonna 1839, sekä tehtaan rautatiekaluston valmistamiseen ja kunnossapitoon.


title: Kairuku

text: Kairuku on sukupuuttoon kuollut pingviinilintusuku. Se sisältää kaksi lajia, "K. grebneffi" ja "K. waitaki". Löydetyt luut on ajoitettu 27–26 miljoonan vuoden taakse, myöhäiselle oligoseenille, ja ne tulevat Uudesta-Seelannista Kokoamu Greensandin muodostumasta.


title: Telomiteoria

text: Telomiteoria (engl. "telome theory") on teoria, jonka avulla pyritään selittämään maakasvien perusosien synty yksinkertaisesta, putkimaisesta kantamuodosta eli telomista. Telomit ovat kasvin kärkikasvupisteen solunjakautumisessa syntyneistä soluista muodostuneita putkimaisia rakenteita. Telomit voivat olla erilaistuneita tuottamaan lisääntymishiukkasia eli itiöitä, jolloin telomin päässä on sporangio eli itiöitä tuottava laajentuma, tai olla kasvullisia, itiöitä tuottamattomia, telomeita eli fylloideja. Telomiteorian avulla voidaan siis selittää kasvin osien kehittyminen telomien erilaisten kasvamisten, muuntumisten ja surkastumisten tuloksena.


title: Telomiteoria

text: Telomiteorian keskeisiä tapahtumia ovat pituuskasvu, kaareutuminen eli inkurvaatio, haarautuminen, ylikasvu, tasoon asettuminen eli planaatio, yhteenkasvaminen ja surkastuminen. Muodostamalla telomiteorian perustapahtumista tyypiltään ja voimakkuudeltaan erilaisten tapahtumien sarja, voidaan näin selittää eri kasvinosien, kuten varren ja lehtien, kehitys yksinkertaistetussa muodossa. Telomiteoriaa voidaan soveltaa myös juurien kehittymiseen; juuret olisivat siis muodostuneet vastaavasti alaspäin kasvaneiden telomien kasvun, muuntumisten ja surkastumisten tuloksena. Mitä kehittyneempi ja monimutkaisempi kasvinosan rakenne on, tarvitaan sen kehittymisen selittämiseksi pidempi ja monivaiheisempi telomiteorian tapahtumien sarja.


title: Darryl Ponicsan

text: Darryl Ponicsan (s. 1942) on yhdysvaltalainen kirjailija, jonka romaaniin perustuu kaksi elokuvaa vuodelta 1973: "Saattokeikka" ja "Iltaloma". Hän on kirjoittanut salanimellä Anne Argula jännitysromaaneja.


title: Koulupiiri

text: Koulupiiri tarkoittaa aluetta, jolta koulu saa oppilaansa. Koulupiirit on määritelty karttaan niin, että kunnan jokainen kouluikäinen kuuluu johonkin koulupiiriin. Suomen peruskoulujen koulupiirejä nimitetään nykyisin "oppilasalueiksi" tai "oppilaaksiottoalueiksi". Monissa kunnissa koulupiirejä on voitu 2000-luvulla yhdistää niin, että yhteen oppilaaksiottoalueeseen kuuluu useita kouluja. Oppilasalueen omaa koulua kutsutaan "lähikouluksi".


title: Koulupiiri

text: Suomessa kunnat velvoitettiin 24. toukokuuta 1898 annetulla piirijakoasetuksella jakamaan alueensa "kansakoulupiireihin" ja perustamaan koulupiiriin kansakoulun, jos alueelta ilmoitetaan kouluun vähintään 30 kouluikäistä lasta. Vuoden 1907 alussa koulupiirejä oli maalaiskunnissa 3 247, ja niistä 939 oli vielä vailla koulua. Piirijakoasetukseen sisältyi määräys, että kuntien oli määriteltävä koulupiirinsä niin, ettei oppilaiden koulumatka olisi yli viiden kilometrin mittainen. Ennen toista maailmansotaa lukuvuonna 1937–1938 Suomen maalaiskunnissa oli 5 340 suomen- ja 562 ruotsinkielistä koulupiiriä.


title: Koulupiiri

text: Koulupiiri on monissa maissa Suomen järjestelmää itsenäisempi hallinnollinen elin ja osa paikallishallintoa. Koulupiiri päättää tällöin suuren osan koulun asioista. Yleensä koulupiirillä ei kuitenkaan ole verotusoikeutta, joten se on taloudellisesti riippuvainen kunnista. Koulupiirien alueet voivat myös poiketa kunnanrajoista.


title: Uncharted: The Lost Legacy

text: Uncharted: The Lost Legacy on "Uncharted"-pelisarjaan kuuluva toimintapeli, jossa pääosassa ovat pelin aiemmissa osissa esiintyneet "Nadine Ross" ja "Chloe Frazer".


title: Uncharted: The Lost Legacy

text: "The Lost Legacy" oli aluksi suunniteltu lisäosaksi "" -peliin, mutta on nyt tulossa itsenäisenä pelinä.


title: Uncharted: The Lost Legacy

text: Pelin on kehittänyt Naughty Dog ja se on julkaistu PlayStation 4 -konsolille vuonna .


title: Vanajanselän alue

text: Vanajanselän alue (vesistöaluetunnus 35.23) on Pirkanmaalla Valkeakoskella, Akaalla ja Pälkäneellä ja Kanta-Hämeessä Hämeenlinnassa, Hattulassa ja Janakkalassa sijaitseva Vanajaveden yläosaan ja Vanajaveteen laskevien ojien ja jokien valuma-alueiden muodostama vesistöalue.


title: Vanajanselän alue

text: Se kuuluu Kokemäenjoen vesistöön (vesistöaluetunnus 35) ja on Vanajaveden–Pyhäjärven alueessa (35.2) kolmannen jakovaiheen kolmas osa-alue, joka jaetaan vielä seitsemään valuma-alueeseen. Nämä valuma-alueet ovat tekstissä lueteltu viranomaislähteissä käytetyillä vesistöaluetunnuksilla 35.23x, missä merkki x korvataan osa-alueen alanumerolla. Valuma-alueen kolmannen jakovaiheen alueita ovat Vanajanselän lähialue (35.231), Mervenselän alue (35.232), Rompainojan valuma-alue (35.234), Valteenjoen valuma-alue (35.235), Katumajärven valuma-alue (35.236) ja Leteenojan valuma-alue (35.237).


title: Vanajanselän alue

text: Vesistöalueen keskusjärvi on Vanajavesi, joka on samalla sekä Vanajaveden alaosan alueen että Vanajanselän alueen (35.23) keskusjärvi. Alue alkaa Hiidenjoesta ja päättyy Sääksmäen kohdalla Vihdassaariin. Vanajanselän alueeseen kuuluu vielä yli 30 järveä tai lampea. Niistä merkittävimmät ovat Vanajavesi (16 631 ha), Lehijärvi (704 ha), Katumajärvi (378 ha), Kankaistenjärvi (273 ha) ja Aulangonjärvi (78 ha). Alueen asukasluku kohoaa kymmeniin tuhansiin, joiden asukkaille järvien virkistysarvolla on merkitys suurelle joukolle sen asukkaita. Alueella sijaitsee useita taajamia, joita ovat Hämeenlinnan kaupunki, Hattulan keskustaajama, Ritvalan- ja Lepaan taajamat sekä myös Kalvolan taajama.


title: Vanajanselän alue

text: Alueeseen laskee kaakosta Hiidenjoki, joka tuo Vanajan reitin valuma-alueen (35.8) vedet. Alueen vedet virtaavat Vanajanselän jälkeen luoteeseen Sääksmäelle, missä ne yhtyvät Längelmäveden ja Hauhon reittien valuma-alueen vesiin Rauttunselällä Vanajaveden alaosan alueella.


title: Vanajanselän alue

text: Alla esiteltävässä alueen kuvauksessa on käytetty lähteinä Suomen ympäristökeskuksen viranomaistietoja ja Maanmittauslaitoksen karttapalvelua.


title: Vanajanselän alue

text: Vanajanselän lähialueeseen (35.231) kuuluu Vanajanselkä itse sekä kaikki siihen laskevat pikkuojat ja muutama hieman isompi oja. Vähäjärvi ja Limojärvi sijaitsevat Vanajanselän pohjoispuolella ja Kaavijärvi järven koillispuolella. Niiden lyhyet laskuojat laskevat suoraan Vanajanselkään.


title: Vanajanselän alue

text: Mervenselän alueen järvet sijaitsevat Hämeenlinnan keskustan ja Hattulan keskustaajaman pohjoispuolella. Mustameri laskee Mervenselkään heti sen vierestä. Suurempi Aulangonjärvi laskee Hattulanselkään Aulangon pohjoispuolella. Aulangon rinteillä sijaitsevat Joutsenlampi ja Metsälampi laskevat lyhyillä ojilla rinnettä alas. Kahtoilampi sijaitsee Ahvenistonjärven lähellä, mutta eri puolella Ahvenistonharjua eikä sillä ole laskuojaa.


title: Vanajanselän alue

text: Hämeenlinnan kaupungin alueella sijaitsee kaksi järveä. Hattelmalanjärvi on soistunut matala järvi harjun eteläpuolella, joka laskee Tyrynojaa myöten Vanajaveden hakolahteen. Velkoja on pieni suppamainen lampi, jolla ei ole laskuojaa.


title: Vanajanselän alue

text: Rompainoja eli nykyään Rompsinoja on Lampisen laskuoja. Rompsinojan alajuoksulla siihen yhtyy Supanlammen laskuoja. Rompsinojan latvoilla sijaitsevat Keskisjärvi ja Jouttijärvi, jotka laskevat Vanajanselkään Lampisen kautta.


title: Vanajanselän alue

text: Valteenoja (tai joki) laskee Vanajanselän Lusinselkään. Se on pitkä oja, jonka laajalla valuma-alueella on vain Ahvenistonlampi.


title: Vanajanselän alue

text: Katumajärven valuma-alueen laskujoki on hyvin lyhyt Kutalanjoki Hämeenlinnan keskustassa, joka laskee Vanajaveteen Luukkalanlahden viereen. Katumajärveen laskeva Myllyjoki laskee Matkolammin läpi ja Matkolammiin laskee vuorostaan suuri Kankaistenjärvi. Myllyjokeen yhtyy etelästä pienen suolammen Kaakkolammen suovedet.


title: Vanajanselän alue

text: Vanhaoja eli Leteenoja on Lehijärven laskuoja. Siihen laskee alajuoksulla Myllyojan nimisenä ja latvoilla Leteenojan nimisenä Hämeenlinnan kaupunkialueella virtaava johto-oja. Tämän ojan valuma-alueeseen voidaan lukea myös Armijärvi, Hirvilampi ja Ahvenistonjärvi, vaikka niillä ei ole laskuojia.


title: Willy Schäfer (näyttelijä)

text: Willy Schäfer (6. maaliskuuta 1933 Saarbrücken, Saarland – 6. toukokuuta 2011 München, Saksa) oli saksalainen näyttelijä. Hänen tunnetuin roolinsa lienee poliisisarjassa "Derrick" rikostarkastaja ja rikospaikkatutkija Willi Berger, jota hän esitti sarjan koko sen historian ajan, vuodesta 1974 vuoteen 1998. Lisäksi Schäfer esiintyi "Der Kommissar" poliisisarjassa vuosina 1971–1974.


title: Bara hon älskar mig

text: Bara hon älskar mig on Blondin esittämä kappale, jolla se edusti Ruotsia vuoden 1997 Eurovision laulukilpailussa Irlannin Dublinissa.


title: Bara hon älskar mig

text: Kappale sijoittui Euroviisuissa neljänneksitoista 36 pisteellä.


title: San Francisco (Tor Endresenin kappale)

text: San Francisco on Tor Endresenin esittämä kappale, jolla hän edusti Norjaa vuoden 1997 Eurovision laulukilpailussa Irlannin Dublinissa.


title: San Francisco (Tor Endresenin kappale)

text: Kappale sijoittui Euroviisuissa jaetulle viimeiselle sijalle yhdessä Portugalin kanssa saamatta yhtään pistettä.


title: Harold Lamb

text: Harold Albert Lamb (2. syyskuuta 1892 Alpine, New Jersey – 9. huhtikuuta 1962) oli yhdysvaltalainen kirjailija. Hän kirjoitti 1920- ja 1930-luvulla suosittuja, itämaihin sijoittuvia seikkailukertomuksia pulp-lehtiin. Hän kirjoitti myös useita elokuvakäsikirjoituksia Cecil B. DeMillen elokuviin. Myöhäisellä urallaan hän oli palkittu historioitsija ja elämäkertojen kirjoittaja.


title: Harold Lamb

text: Lamb kiinnostui itämaisista kulttuureista kouluaikoinaan. Hän palveli lyhyesti ensimmäisessä maailmansodassa jalkaväessä mutta ei osallistunut taisteluihin. Hän meni naimisiin vuonna 1917 ja sai kaksi poikaa.


title: Harold Lamb

text: Lamb kirjoitti kahdenkymmenen vuoden ajan seikkailunovelleja "Adventure"-pulplehteen, ja hänestä tuli lehden suosituimpia kirjoittajia. Lambin tarinoiden tapahtumapaikkana ovat yleensä itämaat, ja tarinat kertovat usein kasakoiden tai ristiretkeläisten seikkailuista. Lamb kirjoitti yli 100 kertomusta ja novellia. Hänen pisin sarjansa, lähes 30 tarinaa, kertoo 1500-luvulla eläneestä Khlit-nimisestä kasakasta.


title: Harold Lamb

text: Lambin tarinat ovat historiallisesti tarkkoja ja yksityiskohtaisia. Hänen kerrontansa on suoraviivaista, kieli tiivistä ja juonet yllätyksellisiä. Fantasiaelementtejä Lambin tarinoissa ei suoranaisesti ole.


title: Harold Lamb

text: Lamb oli toisen pulp-kirjailijan, Robert E. Howardin suosikkikirjailija ja tärkeä vaikuttaja.


title: Harold Lamb

text: Lamb puhui useita eurooppalaisia ja aasialaisia kieliä. Hän matkusteli paljon Aasiassa kirjojensa tapahtumapaikoilla.


title: Harold Lamb

text: Fiktion lisäksi Lamb kirjoitti elämäkertoja ja elokuvakäsikirjoituksia. Hän kirjoitti Tšingis-kaanin elämäkerran vuonna 1927. Sen jälkeen elokuvaohjaaja Cecil B. DeMille palkkasi Lambin elokuvansa käsikirjoittajaksi, ja Lamb avusti uransa aikana DeMilleä yli 30 elokuvakäsikirjoituksessa. Lopetettuaan kioskikirjallisuuden kirjoittamisen Lambista tuli arvostettu historioitsija, joka sai useita kirjallisuuspalkintoja.


title: Emeís foráme to cheimóna anoixiátika

text: Emeís foráme to cheimóna anoixiátika () on Mariánna Efstratíoun esittämä kappale, jolla hän edusti Kreikkaa vuoden 1996 Eurovision laulukilpailussa Norjan Oslossa.


title: Emeís foráme to cheimóna anoixiátika


title: Haukimadot

text: Haukimadot ("Triaenophorus") on heisimatoihin kuuluva laakamatojen suku. Siihen kuuluu kaksi lajia, "Triaenophorus nodulosus" ja "Triaenophorus crassus". "T. nodulosus" esiintyy muun muassa lohikalojen, mateiden ja ahventen maksassa ja "T. crassus" siian, muikun ja muidenkin lohikalojen selkäevän tyvessä olevassa lihaksessa. Haukimadot eivät tartu ihmiseen, mutta ne aiheuttavat kalassa esteettistä haittaa, eikä sellaisia kaloja mielellään käytetä ihmisravinnoksi.


title: Ingrid Bergmanin filmografia

text: Tämä on luettelo Ingrid Bergmanin filmografiasta ja palkinnoista.


title: Maija Lähteenmäki

text: Maija Lähteenmäki on suomalainen diplomaatti. Hän on ollut Suomen suurlähettiläs Australiassa Canberrassa vuosina 2010–2013 ja jäi sieltä eläkkeelle. Hän aloitti ulkoministeriön palveluksessa vuonna 1974.


title: Maija Lähteenmäki

text: Lähteenmäki toimi 1991–1995 Santiago de Chilessä suurlähettiläänä ja 1995–2000 New Yorkissa Suomen pääkonsulina. Helsingissä hän toimi protokollapäällikkönä ennen siirtymistään suurlähettilääksi Madridiin vuonna 2005. Suomen suurlähetystöissä hän on palvellut myös Brysselissä, Ottawassa, Tukholmassa ja Kairossa.


title: Maija Lähteenmäki

text: Lähteenmäki on työskennellyt kotimaassa ulkoministeriössä muun muassa poliittisella osastolla, toimistopäällikkönä lehdistö- ja kulttuuriosastolla sekä valvonta- ja tarkastusyksikössä. Vuosina 2002–2003 hän työskenteli apulaisprotokollapäällikkönä ja 2003–2005 protokollaosaston päällikkönä.


title: Maija Lähteenmäki

text: Lähteenmäki on väitellyt valtiotieteen tohtoriksi Turun yliopistossa vuonna 1994.


title: Tiina Myllyntausta

text: Tiina Myllyntausta on suomalainen diplomaatti. Hän on toiminut suurlähettiläänä Pretoriassa 1. syyskuuta 2009 – 31. elokuuta 2012 ja toimi samalla Namibiassa Windhoekissa. Hän aloitti ulkoministeriön palveluksessa vuonna 1990.


title: Tiina Myllyntausta

text: Suomen ulkomaanedustustoissa Myllyntausta on työskennellyt suurlähetystössä Madridissa ja Lissabonissa sekä Suomen YK-edustustossa New Yorkissa.


title: Tiina Myllyntausta

text: Myllyntausta toimi kotimaassa ulkoministeriön apulaisporotokollapäällikön tehtävässä 2005–2009. Hän on työskennellyt protokollaosastolla eri tehtävissä myös muun muassa kanslian esimiehenä ja EU-puheenjohtajuussihteeristön protokollakoordinaattorina. Ministeriössä Myllyntausta on työskennellyt myös Länsi-Euroopan integraatiotoimistossa ja Eteläisen Afrikan yksikössä. Ulkoministeriön protokollapäällikön tehtävään hänet nimitettiin määräajaksi 1.9.2012–31.8.2016.


title: Pyhän Marian kirkko (Longfleet)

text: Pyhän Marian kirkko on vuosina 1830–1833 rakennettu kirkko, jonka on suunnitellut arkkitehti Edward Blore. Se arvioitiin Grade II -luokan suojelukohteeksi vuonna 1995.


title: Pyhän Marian kirkko (Longfleet)

text: Klerestoriossa on kolme ikkunasyvennystä. Luoteistorni on noin 35 metriä korkea. Lasimaalaukset esittävät 4 evankelistaa, Kristusta viimeisellä tuomiolla ja sotilasta, joka herää taivaasta.


title: Google Sky

text: Google Sky on Googlen ylläpitämä tähtikarttaohjelmisto, joka on saatavilla Google Earthin ominaisuutena ja erillisenä verkkosivuna. Sen kautta voi tarkastella taivaankappaleita, tähtikarttaa, vanhoja tähtikarttoja ja joidenkin satelliittien sekä avaruusteleskooppien (mm. Hubble) ottamia kuvia.


title: Google Sky

text: Google Sky Map on Google Skyn Android-versio. Se julkaistiin vuonna 2012 Apache 2.0 -lisenssillä.


title: HMS Taurus (P339)

text: HMS Taurus (viirinumerot P93, P313 ja P339) oli Britannian Kuninkaallisen laivaston T-luokan sukellusvene.


title: HMS Taurus (P339)

text: Alus tilattiin Vickers Armstrongilta Barrow-in-Furnessista ja sen köli laskettiin 30. syyskuuta 1941. Alus laskettiin vesille 27. kesäkuuta 1942 ja se otettiin palvelukseen vielä samana vuonna 3. marraskuuta.


title: HMS Taurus (P339)

text: Alus palveli toisessa maailmansodassa Välimerellä ja Tyynellä valtamerellä Kauko-idässä. Ollessaan Välimerellä se upotti pienen ranskalaisen kauppalaivan "Clairetten", espanjalaisen kauppalaivan "Bartolon", italialaisen kauppalaivan "Dernan", ranskalaisen hinaajan "Ghribin" ja kaksi proomua, portugalilaisen "Santa Irenen", pienen italialaisen tankkerin "Alcione C:n", italialaisen purjealuksen "Luigin", 28 kreikkalaista purjealusta ja pienen kreikkalaisen "Romanon". Alus vaurioitti lisäksi kahta purjealusta ja kreikkalaista kauppalaivaa "Konstantinos Louloudisia".


title: HMS Taurus (P339)

text: Alus siirrettiin Kauko-itään, jossa se operoi keisarillisen Japanin laivastoa vastaan. Alus upotti 12. marraskuuta 1943 Penangin edustalla sukellusvene "I-34:n", kaksi hinaajaa ja proomun ja pelastusalus "Hokuan I-Gon". Alus myös laski runsaasti miinoja, jotka vaurioittivat sukellusvene "I-37:ää" ja upottivat kuljetusalus "Kasumimarun".


title: HMS Taurus (P339)

text: Sotatoimien päätyttyä alus lainattiin viiden vuoden sopimuksella 4. kesäkuuta 1948 Alankomaile, joka liitti sen laivastoonsa samana päivänä nimellä "Hr. Ms. Dolfijn". Alus teki useita partiomatkoja Atlantilla ja Norjan rannikolla koeajoissa ja koulutuksen aikana. Alus osallistui marraskuussa 1949 "Hr. Ms. Zeehondin" kanssa Britannian laivaston merisotaharjoitukseen.


title: HMS Taurus (P339)

text: Alus teki laivastovierailun 13. helmikuuta - 28. maaliskuuta 1950 Bornoyaan, Jan Mayenille ja Tromssaan. Matkan aikana alus sukelsi snorkkelin avulla 450 tuntia lähes yhteenmenoon. Maalis-huhtikuussa alus teki partiomatkan Pohjoiselle Jäämerelle.


title: HMS Taurus (P339)

text: Alus poistettiin palveluksesta 7. joulukuuta 1953 ja se palautettiin Britannian laivastolle, joka otti sen seuraavana päivänä uudelleen palvelukseen alkuperäisellä nimellä "HMS Taurus". Alus palveli vielä seitsemän vuotta ennen kuin se myytiin romutettavaksi huhtikuussa 1960.


title: T-luokka (sukellusvene)

text: T-luokka oli Britannian kuninkaallisen laivaston toisessa maailmansodassa palvellut sukellusveneluokka, johon kuului 53 hieman ennen sodan alkua ja sodan aikana kolmessa erässä (alaluokassa) valmistettua alusta. Ne oli suunniteltu 1930-luvulla korvaamaan O-, P- ja R-luokkien alukset.


title: T-luokka (sukellusvene)

text: Sodan jälkeisenä vuosikymmenenä vanhimmat luokan alukset romutettiin ja loput muutettiin sukellusveneiden torjuntaan Neuvostoliiton sukellusveneuhan kasvettua kylmän sodan alussa. Britannian kuninkaallinen laivasto poisti viimeiset luokan alukset vuonna 1969, mutta yksi alus jatkoi pysyvästi ankkuroituna koulutusaluksena aina vuoteen 1974. Viimeiset jäljellä olleet alukset palvelivat Israelin laivastossa ja ne romutettiin 1977.


title: T-luokka (sukellusvene)

text: Vuoden 1930 Lontoon laivastokokouksen asettamat rajoitukset ja Britannian hallituksen tiukka talouspolitiikka olivat pakottaneet hankkimaan pienempiä ja edullisempia sukellusveneitä korvaamaan vanhentuneet L-luokan veneet ja epäonnistuneina pidetyt O-, P- ja R-luokkien veneet.


title: T-luokka (sukellusvene)

text: Luokan suunnitteluperustana oli 42 vuorokauden partiointi kyky millä tahansa maailman meristä. Suunniteltu alus oli Amiraliteetin satulatyyppinen pultatulla 0.5" teräslevyin toteutulla painerungolla, mikä mahdollisti 100 metrin sukellussyvyyden. Runko oli jaettu kuuteen vesitiiviiseen osastoon. Polttoainesäiliöt olivat sisäisissä tankeissa.


title: T-luokka (sukellusvene)

text: Syyskuun alussa vuonna 1939 ainoastaan kolme Triton-luokan venettä oli palveluksessa. Vaikka suuri määrä veneitä oli tilattu sodan uhan vuoksi pidettiin tarpeellisena vielä seitsemän lisä veneen tilaamista. Sodan alun kokemusten perusteella uusiin aluksiin piti tehdä joitakin muutoksia.


title: T-luokka (sukellusvene)

text: Keulan torpedoputket tekivät aluksen keulaan kyömyn, mikä vaikeutti aluksen pitämistä periskooppisyvyydessä. Lisäksi se aiheutti helposti havaittavan keula-aallon sekä hidasti alusta tarpeettomasti pinta-ajossa. Siten torpedoputkia siirrettiin seitsemän jalkaa eli reilut kaksi metriä taaksepäin ja keulan muotoa parannettiin.


title: T-luokka (sukellusvene)

text: Vuosien 1939-1940 laivasto-ohjelmista poistettiin sukellusveneet ja niihin varatut varat siirrettiin saattajien hankintaan. Sukellusveneiden hankintaa pidettiin kuitenkin tarpeellisena ja vuoden 1939 sodan ajan hätäohjelmaan sisällytettiin 26 veneen tilaus. T-luokan lisäalukset tilattiin 4. syyskuuta 1939.


title: T-luokka (sukellusvene)

text: Alukset oli varustettu yhdistetyllä ilma- ja merivalvontatutkalla tyyppiä 291W. Tutka oli erityisesti suunniteltu sukellusveneisiin ja siinä oli pyörivä neljästä paralleelidipolista koostuva antenni, joka oli asennettu vesitiiviiseen suurta painetta kesätvään koteloon. Se oli viimeinen brittiläinen 214 MHz:n 80 kilowatin pieniin aluksiin suunniteltu tutka.


title: Barış Ermiş

text: Barış Ermiş (s. 3. tammikuuta 1985 Istanbul) on turkkilainen koripalloilija.


title: Barış Ermiş

text: Pelintekijänä pelaava Ermiş on pelannut koko uransa kotimaansa seuroissa. Hän voitti Turkin mestaruuden vuonna 2005 ja Turkin cup-mestaruuden vuosina 2006, 2007 ja 2013. Hän on myös pelannut useasti Turkin pääsarjan tähdistöottelussa. Ermiş on pelannut myös Turkin miesten maajoukkueessa ja edustanut maataan miesten arvokisoissa. Vuonna 2010 hän saavutti kotikisoissa Turkin mukana MM-hopeaa.


title: Turkin kansanäänestys perustuslaista 2017

text: Turkin kansanäänestys perustuslaista pidettiin 16. huhtikuuta 2017. Kansanäänestyksessä päätettiin 18 uuden lakimuutoksen hyväksymisestä Turkin perustuslakiin. Kun lakimuutokset hyväksyttiin, pääministerin virka lakkautetaan ja vallitseva parlamentaarinen järjestelmä vaihdetaan presidenttijohtoiseksi.


text: Äänestystä ja itse perustuslainmuutossuunnitelmaa vastustettiin Turkissa ennakkoon voimakkaasti. Myös vaalien järjestelyistä kannettiin huolta Turkissa ja myös esimerkiksi EU:ssa, sillä oppisition mahdollisuuksia tehdä vaalityötä oli rajoitettu eri tavoilla. Tulosten selvittyä vaalitarkkailijat esittivät huomioita, että kansanäänestys ei täyttänyt kansainvälisiä vaatimuksia, sillä esimerkiksi Turkin vaalilautakunta päätti hyväksyä leimaamattomat äänestyslipukkeet vaalitulokseen. Oppositio on vaatinut sekä äänten uudelleenlaskentaa että tuloksen mitätöimistä.


text: Presidentti Recep Tayyip Erdoğan on tyytyväinen tulokseen ja toivoo, että uudistettu perustuslaki astuu voimaan marraskuussa 2019. Muutoksilla presidentin valtaoikeudet kasvavat huomattavasti.


title: Ender Arslan

text: Ender Arslan (s. 13. tammikuuta 1983 Istanbul) on turkkilainen koripalloilija.


title: Ender Arslan

text: Pelintekijänä pelaava Arslan on pelannut kotimaansa lisäksi slovenialaisissa, espanjalaisissa ja kreikkalaisissa seurajoukkueissa. Hän voitti Turkin mestaruuden vuosina 2002, 2003, 2004, 2005, 2009 ja 2013, Turkin cup-mestaruuden vuosina 2001, 2002, 2006, 2008 ja 2009 ja Turkin supercup-mestaruuden vuosina 2002, 2009 ja 2012. Hän on myös pelannut useasti Turkin pääsarjan tähdistöottelussa ja kerran Slovenian pääsarjan tähdistöottelussa. Arslan on pelannut myös Turkin miesten maajoukkueessa ja edustanut maataan lukuisissa miesten arvokisoissa. Vuonna 2010 hän saavutti kotikisoissa Turkin mukana MM-hopeaa.


title: Ömer Onan

text: Ömer Onan (s. 4. helmikuuta 1978 Mersin) on turkkilainen kilpauransa päättänyt koripalloilija.


title: Ömer Onan

text: Heittävänä takamiehenä pelannut Onan pelasi urallaan vain kotimaansa seurajoukkueissa, pisimpään Efes Pilsenissä ja Fenerbahçessa. Hän voitti urallaan Korać cupin mestaruuden vuonna 1996 ja lukuisia Turkin mestaruuksia, Turkin cup-mestaruuksia ja Turkin supercup-mestaruuksia. Fenerbahçe poisti Onanin pelinumeron 7 käytöstä vuonna 2014. Onan pelasi myös Turkin miesten maajoukkueessa ja edusti maataan lukuisissa miesten arvokisoissa. Hän saavutti Turkin maajoukkueessa MM-hopeaa vuonna 2010 ja EM-hopeaa vuonna 2001.


title: Samsung Galaxy Note 3 Neo

text: Samsung Galaxy Note 3 Neo on Samsungin 30. tammikuuta 2014 julkaisema älypuhelin, jossa on esiasennettuna Android 4.3 "Jellybean" -käyttöjärjestelmä.


title: Samsung Galaxy Note 3 Neo

text: Samsung Galaxy Note 3 Neo -älypuhelimessa on 5,5-tuumainen näyttö HD-resoluutiolla.


title: Samsung Galaxy Note 3 Neo

text: Laitteesta löytyy Samsungin oma Exynos 5 Hexa-prosessori. Laitteessa on 2 Gigatavua RAM-muistia ja 16 Gigatavua sisäistä muistia. Puhelimen muisti on laajennettavissa enintään 64 Gigatavun microSD-kortilla.


title: Samsung Galaxy Note 3 Neo

text: Laitteessa on 8 Megapikselin takakamera. Etukameran tarkkuus on puolestaan 2 Megapikseliä.


title: Samsung Galaxy Note 3 Neo

text: Videokuvaus voidaan tehdä 1080p (Full HD) -resoluutioilla 30fps.


title: Samsung Galaxy Note 3 Neo

text: Julkaisuhetkellä laitteessa oli esiasennettuna Android 4.3 "Jellybean".


title: Samsung Galaxy Note 3 Neo

text: Myöhemmin laitteeseen on tullut päivitys Android 5.1 "Lollipop" -versioon.


Samsung Galaxy Note 3 Neo


title: Satoshi Nakamoto

text: Satoshi Nakamoto on nimi jota käytetään henkilöstä tai henkilöistä jotka loivat bitcoinin ja loivat sen alkuperäisen rakenteen. Osana toteutusta he myös suunnittelivat ensimmäisen lohkoketjutietokannan. He kehittivät bitcoinia aktiivisesti joulukuuhun 2010.


title: Satoshi Nakamoto

text: Nakamoton on väitetty olevan mies joka asuu Japanissa ja on syntynyt 5. huhtikuuta 1975.


title: Satoshi Nakamoto

text: Neljästoista joulukuuta 2017 arvellaan Nakamoton omistavan arviolta miljoona bitcoinia, joiden arvioitu arvo on 17 miljardia dollaria.


title: María Teresa Ruiz

text: María Teresa Ruiz González (s. 24. syyskuuta 1946 Santiago de Chile) on chileläinen astronomi. Hänet palkittiin vuonna 1997 Premio Nacional de Ciencias Exactas de Chile -palkinnolla.


title: María Teresa Ruiz

text: Ruiz opiskeli astronomiaa ensin Chilen yliopistossa ja jatkoi opintojaan astrofysiikassa suorittaen maisterin tutkinnon vuonna 1973 ja tohtorin tutkinnon vuonna 1975 Princetonin yliopistossa.


title: María Teresa Ruiz

text: Ruiz löysi vuonna 1997 ruskean kääpiön, joka nimettiin Kelu-1:ksi.


title: Google Allo

text: Google Allo on Googlen kehittämä pikaviestisovellus, joka esiteltiin I/O 2016 -tapahtumassa. Se on saatavilla Androidille ja iOS:lle.


title: Google Allo

text: Google Allo tarjoaa tekstimuotoisten viestien lisäksi mahdollisuuden koristella viestejä tarroilla ja käyttäjän omilla piirroksilla. Allo tukee englanniksi Google Assistant -virtuaaliavustajaa ja "Smart Reply" -toimintoa. "Smart Reply" ehdottaa valmiita vastauksia käyttäjälle lähetettyihin viesteihin ja kuviin. Allo tukee viestien päästä päähän -salausta, mutta se ei ole oletusarvoisesti käytössä. Salaamattomat viestit lähetetään Googlen palvelimelle. Allo toimii vain yhdellä laitteella kerrallaan.


title: Facebook Messenger

text: Facebook Messenger on Facebookin kehittämä pikaviestiohjelma, joka on integroitu Facebookiin. Facebook Messengeristä on saatavilla pakettikooltaan normaalia Messengeriä pienempi ja ominaisuuksiltaan rajoitettu Facebook Messenger Lite, joka on tarkoitettu kehittyville markkinoille. Facebook Messenger oli aluksi mainokseton, mutta tammikuussa 2017 Facebook lisäsi Messengerin kotinäkymään mainoksia rajatuilla alueilla.


title: Facebook Messenger

text: Facebook Messenger on integroitu Facebookin selainversioon ja siitä on saatavilla myös oma selainversio. Facebook Messenger -sovellus on saatavilla Windows 10:lle ja mobiilisovelluksena Androidille, iOS:lle sekä Windows 10 Mobilelle. Messenger-sovellus tuli maaliskuussa 2014 saataville myös Windows Phone -puhelimille, mitä ennen Messengeriä saattoi käyttää Windows Phonella kolmannen osapuolen tekemillä epävirallisilla sovelluksia. Heinäkuuhun 2014 asti Messengeristä ei ollut iPadeille optimoitua sovellusta, vaan niillä piti käyttää iPhonelle suunnatun sovelluksen venytettyä versiota. Messengerin tuki Windows Phone 8:lle ja Windows Phone 8.1:lle loppui maaliskuussa 2017.


title: Facebook Messenger

text: Facebook Messengerin tekstimuotoisia viestejä voi elävöittää emojeilla ja tarroilla. Kirjoitettaessa viestiä näppäimistön yläpuolella on palkki, jossa on pikavalintoja erilaisille Messengerin toiminnoille. Tekstimuotoisten viestien lisäksi Messengerillä voi lähettää kuvia, videoita, ääniviestejä ja GIF-animaatioita. Messengerissä voi käydä kavereiden kanssa ryhmäkeskusteluja, korkeintaan kuuden käyttäjän ryhmävideopuheluja ja äänipuheluja ryhmässä Ryhmille voi määrittää nimen ja tunnuskuvan. Messenger näyttää ensin ne kaverit, joiden kanssa käyttäjä on viestitellyt eniten.


title: Facebook Messenger

text: Facebook Messenger oli aluksi käytettävissä vain Facebook-tilillä, mutta siihen lisättiin kesäkuussa 2015 mahdollisuus kirjautua sisään pelkästään nimen, puhelinnumeron ja kuvan avulla. Facebook pyrki laajentamaan Messengerin käyttäjäkuntaa tyrkyttämällä Facebook-tilin käyttöä niille Facebook-tilin omistaville käyttäjille, jotka kirjautuivat Messengeriin ilman Facebook-tiliä. Helmikuusta 2016 lähtien Messengerin Android-sovelluksessa on ollut mahdollisuus käyttää useita käyttäjätilejä. Kesäkuussa 2016 julkaistun Messengerin päivityksen myötä puhelimen yhteystiedoissa olevat puhelinnumerot yhdistettiin Facebook-tietoihin ja Messenger-käyttäjille alettiin näyttää kaikki yhteystiedoissa olevien henkilöiden profiilit, vaikkeivät he olisi Facebook-kavereita.


title: Facebook Messenger

text: Marraskuussa 2015 Messengerissä otettiin Ranskassa testikäyttöön Snapchatista inspiraationsa saanut ominaisuus, joka poistaa lähetetyt viestin tunnin kuluttua. Tunnin ajastus aktivoitui klikkaamalla viestin vieressä olevaa tiimalasia. Viestin poistumisen jälkeen sen kohdalle viestikenttään jäi tyhjä tila, joten vastaanottaja sai tiedon viestin lähettämisestä.


title: Facebook Messenger

text: Joulukuussa 2016 Messengeriin lisättiin Snapchatista kopioitu Oma päivä -ominaisuus, jossa voi julkaista 24 tuntia näkyvissä olevia kuvia ja videoita. Nämä postaukset näkyvät Facebook-kavereille ja henkilöille, joilla on lähettänyt Messenger-viestejä. Oma päivä -ominaisuus tuli maailmanlaajuisesti saataville maaliskuussa 2017. Uudistuksen yhteydessä Messengeriin lisättiin Snapchatin kameraa muistuttava kameranäkymä, jossa kuvia ja videoita voi koristaa filttereillä ja niiden päälle voi piirtää.